text:
Dikon tantu spantu i nerviosismo pa enkuesta parlamentario riba konstrukshon di hospital?
Partido Inovashon Nashonal ta di opinión ku ta basta ku manipulashon di informashon. Ta ora pa pueblo sa kon un kambio di sitio a resultá den e gastunan èkstra pa CMC i e problemanan di awe.Partido Inovashon Nashonal (PIN) despues di a skucha e deklarashon di eks-miembro di parlamento sr. Melvin “Mac” Cijntje dia 29 di sèptember 2021 na un radio emisora, kaminda ela deklará enfátikamente ku e gastunan èkstra di kostrukshon di hospital ta bin dor añadí 3 òf 4 piso mas di kostrukshon na e hospital na Otrobanda. E ke sa ta ken a aprobá esei. Tambe sr. Cijntje a enfatisá ku Usona, representá pa sr. L.S. a duna un informashon kompletamente robes na nan komo miembronan di koalishon di e tempu ei. E la mustra di tin basta informashon pa divulgá den un enkuesta parlamentario. Di otro banda nos a tende sr. B. Whiteman na un emisora splika e rapòrt “Tussentijdse Evaluatie HNO” di 2016 kompletamente robes, ya ku na e momento ei apenas 1/3 parti di e hospital tabata trahá, i según e rapòrt na 2016 kaba a surprasá e presupuesto pa hospital nobo ku mas f. 100 mion. Ta mas kla ku di día ku manipulashonnan ta keda tresé i ku pueblo ta keda sin klaridat riba e proyekto aki.PIN ta bolbe úrgi pa tene e enkuesta parlamentario pa trese klaridat e proyekto di HNO-CMC. For di ougùstus 2017, apenas un par di luna despues ku su líder a tuma e enkargo pa finalisá e hospital, Partido PIN ta e promé partido polítiko ku a insistí riba un enkuesta parlamentario. PIN ta puntra ki dia ta siguí ku un enkuesta parlamentario ròndo di HNO-CMC? Tin basta pregunta ku segun PIN mester trese klaridat riba dje. Akinan djis algun ehèmpèl.Desishon pa stòp ku Fundashon Hospital NoboTa konosí ku na momento ku gobièrnu MFK-PS na aña 2010 a tuma mando di país Kòrsou, a kita e proyekto pa traha un hospital nobo for di Fundashon Hospital Nobo, ku tabatin e eminesia dr. Bob Pinedo komo presidente. Na e momento ei ya basta ehersisio a ser hasí pa ku e konstrukshon i tabata kana e kamindanan pa yega na un finansiamentu di e konstrukshon. Te awe pueblo no sa kon bin a kambia e desishon pa konstrukshon di hospital banda di IFE na Jan Noorduynweg pa Amstel. Manera nos sa, e área na Amstel ta trata di un área ku a keda inundá durante tormenta Tomas. Kua investigashon a hasi pa kompará e sitionan di konstrukshon i kuantu esakinan a kostá?Kon a kalkulá e gastunan pa konstrukshon di hospital na Amstel? E gastunan di infrastruktura rondó di Amstel, kaminda lo mester a hasi kambionan drástiko na tráfiko tambe a ser kalkulá? Kunatu e gastunan aki lo mester tabata? Tambe ta konosí ku gobièrnu MFK-PS a skohe Ballast Nedam pa konstruí e hospital. Kua tabata e kriteria pa e eskoho hasí? Kuantu e rekompensa pa supervishon di proyekto dor Fundashon SONA i pa USONA i/o Berenshot pa manehá e ehekushon di e proyekto? Gastunan èkstra pa konstrukshon di hospital den Otrobanda.Gobiernu PS, PAIS, PNP, Grupo Sulvaran, kabinete Asjes, ku a goberna for di 7 juni 2013 a tuma e desishon pa konstrukshon di hospital nobo den Otrobanda. A base di ki kriteria gobièrnu di PS-Pais-PNP-grupo Sulvaran a disidí di pone e hospital den Otrobanda? Segun e rapòrt di kontrolaria general no a traha un programa di eksigensha nobo pa e hospital den Otrobanda. Pueblo ke sa si por papia di un proyekto nobo i dikon no a traha un programa di eksigensha pa e konstrukshon den Otrobanda. Pueblo ke sa si a tene kuenta ku e gastunan pa kompra di Colon i rekompensashon pa e empresanan i hendenan ku tabata biba den Colon. Tambe si a tene kuenta ku mester a kibra klip pa konstrukshon di un garashi. Pueblo ke sa a base di kua kriteria i ken a disidí riba konstrukshon di un garashi di e tamaño ku a konstruí. Den e kaso aki tambe lo mester a rekonstruí Hamelbergweg. Ta konosí ku inisialmente a kalkula un suma ku despues a resultá kasi 4 bia mas kostoso pa konstrukshon di Hamelbergweg. Tambe, pueblo ke sa ku a tene kuenta ku mester a basha parti di Sehos abou i pone por ehempel katerisatie afdeling otro kaminda. Kuantu ta e suma total di tur e trabounan adishonal pa konstrukshon di hospital den Otrobanda?Según sr. Whiteman, ku tabata minister di GMN durante e periodo, ta trata di un proyekto nobo di konstrukshon di hospital. Pueblo ke sa dikón kabinete PS-PAIS-PNP, Grupo Sulvaran a mantené e konstruktor Ballast Nedam i a skohe SONA/USONA pa supervisá i manehá e proyekto. Si ta trata di un proyekto nobo, dikon no a tene un destaho públiko nobo? Vastgoedbedrijf i ExploitatiemaatschappijNa 2013 gobièrnu PS-PAIS-PNP-Grupo Sulvaran a proponé pa bin ku un Vastgoedbedrijf i un Exploitatiemaatschappij komo kompanianan pa manehá e hospital. Tataba sr. Whiteman ku a firma Memorandum of Understanding ku Sehos na 2013 den kua lo a bin un explotatiemaatschappij i un vastgoedmaatschappij. Despues kabinete Whiteman I i II na 2015 i 2016 a mantené e desishon pa bin ku un Vastgoedbedrijf i un Exploitatiemaatschappij komo kompanianan pa manehá e hospital. Seguidamente kabinete Koeiman na 2017 a mantené e desishon pa bin ku un Vastgoedbedrijf i un Exploitatiemaatschappij komo kompanianan pa manehá e hospital. Kabinete Pisas I na 2017 a mantené e desishon pa bin ku un Holding, un Vastgoedbedrijf i un Exploitatiemaatschappij komo kompanianan pa manehá e hospital. Kabinete Pisas I a pidi hasta pa aselerá e ehekushon di e desishon pa bin ku un Holding, un Vastgoedbedrijf i un Exploitatiemaatschappij komo kompanianan pa manehá e hospital. Meskos ta konta pa e disishon di kabinete Pisas I a haña nesesario i a tuma desishon pa bin ku un Ministerieel Regisseur en Toezichthouder (MRT) i a presentá un landsbesluit pa gobernadora firma. Ku kua meta e desishonnan aki a ser tuma dor di e diferente kabinete nan? Pueblo ke sa si e desishonnan aki ku a kuminsa for di kabinete Asjes lo a nifiká ku pueblo no ta doño di su hospital. Gobiernu PAR, MAN, PIN, kabinete Rhuggenaath, 29 mei 2017-18 maart 2021Ta bon konosí ku tur e erornan ku a keda konstatá den e relato di 2016 “Tussentijdse Evaluatie HNO” no a kondusí na korekshon dor di kabinete Whiteman II i e kabinetenan ku a sigui. Na yüni 2017 ora sra. Römer a tuma e enkargo, no tabatin relatonan finansiero di SONA for di 2013. Ta kabinete Rhuggenaath a pidi kuenta i rason i a para e plèitu entre SONA i kontratistanan pa por a sigui ku konstrukshon di hospital. Tambe a start ku e proseso di transishon di SEHOS pa CMC, kaminda mester e rekapasitá tur miembro di personal pa por traha den CMC. Pa realisá esei a pone hendenan kapas den e MRT ku a solushoná hopi claim di kontratistanan, kousá dor di desishonnan deskabeyá dor di e kabinetenan Asjes, Whiteman I i Whiteman II. Kabinete Ruggenaath a mantené e desishon pa bin ku un Holding, un Vastgoedbedrijf i un Exploitatiemaatschappij komo kompanianan pa manehá e hospital. Pa evitá mas gastu dor di retraso di konstrukshon i sali for di e problemanan serio di Sehos kabinet Rhuggenaath a sòru pa finansiamentu di e hospital a kana, inklusive ku e konsortio di institutonan finansiero. Pueblo ke sa kon esei a tuma lugá i kiko tabata e diskushon ku gobernador riba Hoofdlijnenakkoord. Enkuesta parlamentarioImportante ta ku den kuadro di un enkuesta parlamentario, parlamento por tende testigunan bou di huramentu. Ta e oportunidad pa tende tur e ministernan di turno di salubridat, finansas, VVRP i minister presidentenan ku a tuma desishon den e proyekto di Fundashon Hospital Nobo, Nos Hospital Nobo i Hospital Nobo Otrobanda. Además ta imperativo pa skucha SONA, USONA, MRT, e konseheronan, sirbidónan públiko, kontratistanan i tur demás hende ku parlamento ke skucha. Di e forma aki por trese porfin e klaridat nesesario ken a tuma kua deshishon, ku ki konsekuensia, kuantu henter e proyekto a kosta i na kiko e sènnan a bai. KonklushonFor di 2016 tin un rapòrt ku ta mustra ku gastunan di HNO lo ta hopi mas haltu ku a kalkulá den prinsipio. E rapòrt ta mustra riba e riesgo ku ta hasi e gastunan bira dòbel. Ta importante pa trese klaridat kuantu eksaktamente a gasta na konstrukshon di hospital i tur lokual ta rondo di dje. Ta importante pa enkuesta parlamentario mustra kon tur kos a bai. E pueblo pagadó di impuesto meresé otro, i ta basta keda bin ku kalumnia i historianan mal konstrui.**********236Bereikte mensen6BetrokkenheidsactiesBericht promotenLeukOpmerking plaatsenDelen
Sosten finansiero na esnan di ménos rekurso den nos komunidat
Apresiabel señor(a) Minister,
Den kuadro di e sosten finansiero ku Gobièrnu a duna na personanan den komunidat ku a pèrdè trabou suskrito Maria Nita miembro di Parlamento pa Movementu Futuro Kòrsou (MFK) a risibí keho di diferente persona den nos komunidat ku tin hopi reklamo riba e sosten ku nan ta risibí. E sosten aki ta hopi importante pa abitantenan di Kòrsou relashoná ku e Pandemia di Covid-19 i komo un frakshon responsabel, hasiendo uso di artíkulo 96 di reglamento di Orden, mi ta hasi e siguiente preguntanan pa Minister di Desaroyo Sosial, Labor i Bienestar, Hensley Koeiman.
- Suskrito lo ke sa e kantidat di petishonnan ku gobièrnu a risibí for di Mart 2020 te ku mei 2021?
- Tambe nos ke sa kua kuantu di e petishonnan aki a keda honra i pa kuantu tempu?
- Kuantu persona tin riba e lista di espera i kon ministerio ta atendiendo ku esakinan?
- Aparte di esaki nos kier sa kuantu pakete di kuminda a keda repartí i kon?
- Suskrito a tuma nota ku entrante promé di Mei 2021, maneho di ayudo di emergensia pa alimento ku Ulanda a enkargá Krus Kòrá kuné, a keda traspasá den man di gobièrnu komo ku ta trata awor di un ayudo struktural?
- Tambe nos kier sa kon ta bayendo ku kontinuidat pa entrega di pakete di sosten na e abitantenan ku ta dependé di e ayudo aki?
- Kuantu persona a akudí den e periodo ariba menshoná na Ban Bario Bek pa un sosten finansiero, konosí komo “onderstand” i tambe kon e proseso di petishon pa sosten “online” a kana?
- Suskrito ta enfatisá ku ta hopi importante pa duna “stand van zaken” pa asina por midi e impakto sosial-ekonómiko ku a afektá hopi kas di famia i persona individual?
- Ta hopi persona ta komentá ku e ayudo no ta sosodé riba un base struktural i ku uso di karchi sosial no tur ora ta bon reglá. Si nos por a tuma nota ku ta tildá e usuarionan di ta hasi mal uso di ayudo sosial. E pregunta ta, ken ta responsabel pa kontrolá e proseso?
- Tin gritunan di desesperashon pa motibu ku tin persona, famia per espesial muchanan, pasando hamber riba nos pais?
Pa medio di esaki mi ta urgi señor Koeiman pa duna aklarashon riba preguntanan di preokupashon di nos frakshon pa asina por sirbi esnan den nesesidat mas mihó. Nos ta finalisá bisando ku no por ta asina ku tin hende riba e pida baranka aki ta drumi
sin kome, no por ta asina ku tin persona ku sí ta haña yudansa i tin otro ku tin lunanan largu riba lista di espera. No por ta asina ku tin famianan ku yu chikí sin posibilidat pa kumpli ku nesesidatnan básiko. Den 2021, komo un pais den Reino Ulandes, ku ta suponé di ta un estado di bienestar sosial, e situashon aki ta inakseptabel.
Atentamente
Maria Nita
Parlamentario pa
Frakshon di MFK
REFINERIA DI KORSOU I CORC B.V. A YEGA NA AKUERDO PA MANEHO I OPERASHON DI NOS FASILIDATNAN PETROLERO
Un kontrakt di 60 aña
Willemstad 21.- Ku un akuerdo di 60 aña refineria di Kòrsou (RdK) i CORC B.V. awe a firma un “Draft Deed.” E akuerdo aki ta forma base pa un traspaso di maneho i operashon di nos refineria, e planta di utilidat i e terminal na Bullenbaai. Huntu ku e “Draft Deed” a firma tambe un “Binding Closing Agreement” den kual tin stipula kondishonnan ku mester kumpli kun’é promé ku e traspaso tuma luga. Den e “Draft Deed” partidonan a kumbiní tur detaye pa e traspaso di e fasilidatnan petrolero por tuma lugá. Hunta di Komisario di RdK i akshonista (gobièrnu) lo mester aprobá e akuerdo aki ku despues lo bira un akta formalisá dor di un notario.
Pa loke ta trata e “Binding Closing Agreement”, tin varios kondishon inkluí pa por yega na un traspaso definitivo di e fasilidatnan. Asina por ehempel un di e kondishonan ta, ku CORC mester yega na un akuerdo ku Gobièrnu di Kòrsou tokante varios aspekto manera kumplimentu ku leinan di medio ambiente i fasilidat fiskal. Tambe lo mester yega na akuerdo ku kompanianan di Gobièrnu ku ta dunaservisio di sosten na operashon di e fasilidatnan petrolero òf ta depende di operashon di e fasilidatnan petrolero pa asina nan por sirbi nos komunidat. E negosashon entre RdK i CORC a inisiá na komienso di e aña aki despues ku CORC a keda skohé for di un grupo di diferente otro partido. A skohe CORC, komo e partido preferí pa negosha kun’é.
Ku e akuerdonan ku awor a keda firmá, a yega na final di e proseso di negosashon entre RdK i CORC. CORC awor lo sigui negoshá ku e tim negoshado di Gobièrnu di Kòrsou. Tantu Gerensha di RdK komo CORC ta kontentu di e yega na e akuerdo importante pa un traspaso di maneho i operashon di Kòrsou su fasilidatnan petrolero rumbo pa un futuro nobo i prometedó.
Kòrsou mester habri pa tur esnan ku a bakuna i asina kuminsá katalisá nos ekonomia i turismo.
Mundialmente e sektor turístiko a keda afektá pa motibu di e pandemia di COVID19 di kual ta e sektor ku a haña e sla di mas duru unda mayoria hende a pèrdè trabou direpiente. Kòrsou no ta un eksepshon despues ku na aña 2020 durante e promé “lockdown “ di un forma rápido nos por a mira kon e sektor aki i otro nan a kai den otro ku konsekuensia ku míles di kuponan i futuro kuponan di trabou a desaparesé aki na Kòrsou. For di na kabamentu di aña 2020 diferente pais na mundu a kuminsá bakuna i asina krea perspektiva pa ku salubridat i pa ku ekonomia mundial. Mirando e éksito di bakunashon ya bo ta mira pais manera Grecia, Spaña i Bahama’s ku e sektor di turismo ta importante pa nan ekonomia a anunsiá ku nan porta ta habri pa tur turista ku por prueba ku nan a bakuná.
Esaki ta e momento mirando e velosidat ku bakunashon ku ta tumando lugá aki na Kòrsou i nesesidat pa kuminsá katalisá nos ekonomia, Kòrsou tambe mester dal e stap “bold “ aki i anunsiá ku tur hende ku a bakuna ta bon bini i asina lanta e sektor aki ku ta krea míles di empleo pa mamanan ,tatanan i hobenan den e bunita sektor aki ku hopi aktualmente ta dependé di Gobièrnu. Ta demostrá ku turismo ta e mekanismo despues di un krísis ku hopi rápido ta yuda paisnan kuminsá rekuperá ekonómikamente.
Ban yama un i tur bon bini basta nan bakuna.
Parlamentario mr. Giselle Mc William
Entrevista Ku ta start ku su kampaña pa rekouda fondo
Rotterdam, 28 april 2021 – Desde awe Entrevistaku ta abilitá e posibilidat pa por hasi donashon. Nos tin hopi plannan pa hasi e plataforma aki mas sólido i pa esaki nos tin mester di bo kolaborashon.
Duna bo sosten pa nos sigui duna bo mas i mas Entrevista. Ya pa mas ku un (1) aña nos ta dunando bo programanan di kalidat i edukativo. Un Tim ku realmente stima komunikashon ta den bo kas tur dia i pa nos sigui desaroyá nos materialnan pa nos ekipo, nos mester di bo sosten.
Si bo ta na Hulanda, sostené nos pa medio di e link, klek aki. Nos ta apresiá i balora bo sosten imensamente.
CMC ta tuma pasonan kouteloso pa start bèk ku kuido elektivo
Willemstad, 28 di Aprel 2021 – Ku bahada di kasonan di pashènt ku COVID-19 den hòspital, Curaçao Medical Center (CMC) a kuminsá plania pa start bèk ku tratamentunan elektivo i sitanan na poliklínikanan i alabes permití bishita na pashènt. Den e último luna mester a para tur sita, tratamentu i sirugia ku no ta esensial òf di emergensia pa por a habri espasio pa kuido di COVID-19. Ku e kantidat di kasonan di COVID-19 den hòspital bou di 50 na e momentunan aki, algun espasio i personal a bira disponibel pa start bèk ku kuido regular. Alabes mester kuminsá traha pa redusí e lista di espera di operashonnan di 1,432 ku a bin ta akumulá.
E promé pashèntnan pa operá ta esnan mas krítiko di onkologia, tratamentu di kanser. Departamentunan di poliklínika ku eksepshon di Pulmonologia i Medisina Interno di CMC lo yama tur pashènt di kual nan sita a wòrdu kanselá pa por reprogramá esakinan mas pronto posibel. Sitanan ku Pulmonologia i Medisina Interno mester warda un ratu mas debí ku e departamentunan aki ta dediká na pashèntnan di COVID-19 interná ainda.
E reglanan ku ta keda na vigor:
- Ta permití solamente UN bishita (18+) entre 3pm – 4pm pa kada pashènt ku no ta relatá na COVID-19 a base di plachi di dia. Pa pashèntnan ku COVID-19: E persona di kontakto, por yama 745-0045 pa un update pa medio di e proyekto di “Keda Konektá.”
- Solamente un persona (18+) por kompañá un pashènt na nan sita si esaki ta nesesario
- Pa drenta hòspital: Mester bisti Tapa boka, mantené distansia físiko i higiene di man.
E tim di bakunashon huntu ku ABC Busbedrijf ta transportá bo grátis pa bai bakuná
28 April 2021 dor di Ministerio Asuntunan General i Promé Minister
Willemstad – Tim di Bakunashon, bou di guia di Epidemiólogo Irálice Jansen, huntu ku ABC Busbedrijf ta ofresé transporte grátis pa komunidat por bai bakuná. Den un periodo di tres dia ta bai kubri e áreanan di Bandabou, Mei Mei i Bandariba ku e propósito pa tur persona ku ta deseá di bai bakuná, por haña e posibilidat di yega Sentro di Bakunashon sin ningun gastu adishonal. Riba tur ruta stipulá, tin vários parada kaminda habitantenan por subi e bùs rumbo pa Sentro di Bakunashon.
Gobièrnu di Kòrsou ta konsiente ku por tin vários opstákulo ku por pone ku un persona ku ke bakuná, no ta logra registrá òf no ta logra yega na un di Sentronan di Bakunashon. Algun di e motibunan aki por ta relashoná ku e situashon sosio-ekonómiko òf mobilidat di e persona. Pa por yuda kita algun di e bareranan akí, e tim di bakunashon, huntu ku ABC Busbedrijf ta bai pone algun bùs riba rutanan spesífiko pa por transportá habitantenan ku ta deseá esaki, grátis pa Sentro di Bakunashon.
Djaweps, 29 di aprel 2021: Ruta Bandabou
Riba djaweps, 29 di aprel 2021, e transporte grátis pa Sentro di Bakunashon ta kubri e área di Bandabou. Tin dos ruta diferente ku e bùsnan lo kubri, ku ta salida for di Misa di Westpunt i salida for di Landhuis Knip i tur dos ta bai Sentro di Bakunashon Sambil.
Orarionan di salida pa tur dos ruta ta 9’or di mainta, 12’or di mèrdia i 3’or di mèrdia.
Bùsnan ta sali bèk for di Sentro di Bakunashon Sambil pa 11’or di mainta, 2’or di mèrdia i 5’or di atardi.
Djabièrnè, 30 di aprel 2021: Ruta Mei Mei
Riba djabièrnè, 30 di aprel 2021, e transporte grátis pa Sentro di Bakunashon ta kubri e área Mei Mei. Tin dos ruta diferente ku e bùsnan lo kubri, ku ta salida for di Post Otrobanda i salida for di Retònde di Zegu i tur dos ta bai Sentro di Bakunashon Sambil.
Orarionan di salida pa tur dos ruta ta 9’or di mainta, 12’or di mèrdia i 3’or di mèrdia.
Bùsnan ta sali bèk for di Sentro di Bakunashon Sambil pa 11’or di mainta, 2’or di mèrdia i 5’or di atardi.
Djaluna, 3 di mei 2021: Ruta Bandariba
Riba djaluna, 3 di mei 2021, e transporte grátis pa Sentro di Bakunashon ta kubri e área di Bandariba. Tin dos ruta diferente ku e bùsnan lo kubri, ku ta salida for di Festival Center i salida for di Montaña i tur dos ta bai Sentro di Bakunashon SDK.
Orarionan di salida pa tur dos ruta ta 9’or di mainta, 12’or di mèrdia i 3’or di mèrdia.
Bùsnan ta sali bèk for di Sentro di Bakunashon SDK pa 11’or di mainta, 2’or di mèrdia i 5’or di atardi.
E transporte ta únikamente ida i buèlta pa Sentro di Bakunashon, pues asina bo subi e bùs for di un di e paradanan pa bai bakuná, bo no por baha ningun otro kaminda ku no ta na e Sentro di Bakunashon. Na momentu di regreso for di e Sentro di Bakunashon, un persona por baha atrobe na e mesun parada kaminda el a subi.
Na yegada, e tim di Bakunashon ta registrá tur persona i duna e guia nesesario pa asina tur persona kaba di bakuná, por subi e mesun bùs bèk.
Personanan ku ta hasi uso di remedi pa hasi sanger delega (antistolling), mester yama 9345 pa traha un sita promé ku presentá pa bakuná. Esaki ta sirbi, pa e persona por risibí indikashonnan spesífiko promé ku e risibí su bakuna.
Pa download e ruta di Bandabou, klek aki,
pa download e ruta di Mei Mei, klek aki i
pa download e ruta di Bandariba, klek aki.
Tur e rutanan di kada dia, lo ta optenibel tambe riba kanalnan ofisial di Gobièrnu di Kòrsou.
Gobernador a pidi Peterson bira formador
28 April 2021 dor di Ministerio Asuntunan General i Promé Minister
Awe mèrdia Gobernador di Kòrsou, señora L.A. George-Wout, a pidi señor C.H. Peterson pa komo formador e pasa na forma un gabinete ku por konta ku sosten di e partidonan polítiko Movementu Futuro Kòrsou (MFK) i Partido Nashonal di Pueblo (PNP).
E gabinete nobo ku ta bai forma awor lo mester konsistí di persona dispuesto i kapas di implementá di forma íntegro, desididu i balansá e akuerdo di gobernashon ku ainda mester kaba di finalisá. A pidi señor Peterson pa e sigurá ku den e akuerdo di gobernashon ta dediká atenshon di forma konkreto, na e retonan anteriormente menshoná den e enkargo di informashon (esta: redusí pobresa, rekuperá finansa públiko, desaroyá ekonomia, mehorá edukashon, rekuperá infrastruktura, mehorá atenshon médiko i lucha ku efikasia kontra kriminalidat).
En bista di urgensia di e problemanan ku e gabinete nobo lo enfrentá i e tantísimo asuntunan koriente, a pidi tambe pa konsiderá ku den e akuerdo di gobernashon ta dediká e atenshon nesesario na e forma ku e gabinete nobo tin plan di deliniá e forma di kooperashon denter di Reino. A enfatisá ademas ku ta di gran importansia pa e polítika ku gobièrnu ta bai hiba ta kontribuí na perspektiva pa pueblo i ta kondusí na stabilidat i trankilidat den nos komunidat.
pidi señor Peterson ademas pa e sigurá ku ora ta forma gobièrnu ta tene kuenta ku ta kumpli debidamente ku e Ordenansa Nashonal riba Integridat di Ministernan (kandidato).
Señor Peterson a tuma e enkargo pa forma gobièrnu na konsiderashon i lo e reportá e resultado na Gobernador pa mas tardá dia 19 di mei i lo e tene Gobernador na altura di progreso di su trabou.


c: text/html

text:
Tiplijn anonimo
Bel: 11141
LANDSRECHERCHE ARUBA | Vondellaan 6-C, Oranjestad
Bon Bini na e website di Landsrecherche Aruba
Landsrecherche a wordo estableci pa medio di un Ordenansa Ministerial 23 di februari 1993. E motibo pa estabelece esaki tabata e necesidad existente pa gobierno crea un organo di investigacion neutral, cu lo ta encarga pa investiga obhetivamente e actonan contra di ley cometi pa funcionarionan publico y otro personanan den oficinanan publico. Aki tin di haber cu actonan contra ley cometi den nan funcionnan.
E tarea principal di Landsrecherche ta pa detecta y investiga conductanan posiblemente criminal di funcionarionan publico y semi-publico. Ademas, Landsrecherche ta investiga incidentenan…
Contacto
Landsrecherche Aruba
Vondellaan 6-C, Oranjestad
T: (+297) 281 3549
F: (+297) 582 0309
Ora di oficina
Dialuna-Diabierna: 8AM – 4PM

robotstxt: allowed

filter: keep


text:
CRISISTEAM Y GOBIERNO TA ANUNCIA
TA PARA TUR FIESTA DI FIN DI ANJA Y TA INTRODUCI REGLANAN MAS ESTRICTO PA BIAHERONAN
En bista di e cantidad grandi di caso di Covid durante e ultimo dos dianan, CrisisTeam y Gobierno di Aruba a tuma e decision pa para mesora e fiestanan di fin di aña cu tin programa pa e dianan nos dilanti. Esaki ta pa e organisadornan por tene cuenta na tempo cu e decision tuma, manera a keda palabra cu organisadornan.
Mirando cu e retonan e biaha aki no ta solamente local, sino tambe di biaheronan bishitando nos isla, ta anuncia lo siguiente:
REGLANAN PA CU BIAHE FOR DI PAISNAN RIESGO HALTO
biaheronan cu no ta residente y ta bin di paisnan di riesgo halto, mester test dentro di dos dia prome cu subi avion; pues no por test aki na Aruba mas. E regla aki lo drenta na vigor dia 27 di december proximo.
RESIDENTENAN
ta wordo desconseha pa biaha pa paisnan di riesgo halto y hopi halto
segura bo mes cu bo ta full vacuna prome cu biaha
e posibilidad ta keda pa test na Aruba mes na regreso
hasi antigen of self test 3 dia despues di yegada pa ta sigur cu bo no ta contagia
CrisisTeam lo sigui monitor e situacion di serca constantemente, pa asina por sigui ahusta e medidanan den caso cu bira necesario. Ta hasi un apelacion riba tur cuidadano pa cuida nan mes y otronan, pa asina hunto nos por supera e situacion di crisis aki.


text:
Preguntanan relashona ku forsa di ehekushon di e aparato Publiko
Na Kolegio Ehekutivo di Entidat Públiko Boneiru
Parke Wilhelmina #1
Kralendijk
Bonaire C.N
Apresiabel Kolegio
A bira un kustumber ku ta rekurí na e asina yamá falta di kapasidat di ehekushon di nos aparato públiko -tirando falta riba e empleado públiko mientras no ta duna sufisiente formashon, tampoko sufisiente instrumento ni espasio pa bon gobernashon- komo rason pakiko:
- rehabilitashon di nos kareteranan i trahamentu di kareteranan no ta tumando lugá den e tempu deseá;
- no por ehekutá e akuerdo di gobernashon di novèmber 2018 na satisfakshon;
- tin 38 mion dòler surplus akumulá di e presupuestonan 2019, 2020 i mitar di 2021 ku no ta keda ehekutá;
- maneho finansiero a empeorá;
- servisio di komunikashon no ta funshoná;
- diputadonan no ta karga konosementu di desishonnan ku e direktoradonan ta tuma i ehekut;
- servisio na komunidat ta laga hopi di deseá en general.
Na mi humilde opinion ta un manera fásil i barata pa gobièrnu no asumí su responsabilidat di goberná nos isla i esaki ta inakseptabel.
Pa tal rason mi ta hasi e siguiente preguntanan na Kolegio Ehekutivo konforme artíkulo 45 di nos Reglamentu di Órden, ku petishon pa kontestá esakinan verbal den nos próksimo reunion di Konseho Insular:
- Na 2018 a kumbiní den Bestuursakkoord ku lo a bini reforma den nos aparato públiko, unda ta hiba e forsa laboral públiko na nivel di optimalisashon den nan trabou huntu ku mobilidat di e rekurso humano eksistente i refuerso nobo pa kumpli ku tareanan di nos aparato públiko na bienestar di nos komunidat Boneriano. Ta eksistí un rapòrt ku ta indiká konkretamente e puntonan fuerte i débil di nos aparato?
- Si tal rapòrt ta eksistí, Kolegio por kompartí ku Konseho Insular e resultado i rekomendashonnan di tal rapòrt?
- Kiko Kolegio Ehekutivo a hasi konkretamente pa implementá e rekomendashonnan di e rapòrt aki i ku ki resultado te awor?
- Kolegio por splika kiko ta e ròl i responsabilidat di e direktornan di e diferente direktoradonan i tin un evaluashon kon nan ta karga e ròl i responsabilidatnan aki?
- Kiko ta e ròl di e sekretario di Entidat Públiko pa ku supervishon di e direktoradonan?
- Ki instrumentonan tin o mester tin pa Kolegio Ehekutivo por ehersé kontròl i supervishon ku desishonnan ta keda ehekutá korektamente?
- Kuantu vakatura tin habrí na e momentu aki den e aparato públiko i kiko ta ser hasí pa yena e vakaturanan aki?
- Kuantu presupuesto nos tin pa funshonnan strategiko (p.e. Griffie i asistensia tekniko na Konseho Insular) den nos aparato publiko?
Un otro argumento ku ta usá ta, ku basá riba e prinsipionan di bon gobernashon ku mester keda apliká pa loke ta nos lei- i reglanan i tambe proseduranan interno, desishonnan no ta keda ehekutá.
- Kolegio Ehekutivo por splika detayadamente ta kua di e prinsipionan aki ta stroba ehekushon adekuá di desishonnan na benefisio di nos komunidat?
- Ki esfuerso Kolegio Ehekutivo a hasi i/o ta hasiendo pa eduká i forma e kuerpo di empleadonan públiko pa nan ehekutá desishonnan di akuerdo ku prinsipionan di bon gobernashon?
- Ki instrumentonan legal Kolegio Ehekutivo tin na su disposishon pa apliká sanshonnan pa korigí komportashonnan ku no ta kuadra ku e funshonamentu di un bon empleado públiko?
- Kolegio Ehekutivo por kompartí ku Konseho Insular konkretamente kasonan ku ta kai bou di título falta di kapasidat pa ehekushon di e aparato?
- Awor ku a terminá e konvenio ku e “programmamanager” pa ku ehekushon di e Akuerdo di gobernashon:
– A risibí un overdrachtsrapport di e programmamanager?
– Si ta sí, Konseho Insular lo ke risibi kopia di e rapport aki.
– Si ta nò: dikon no a risibí e rapport?
– Kuantu ta e gastunan ku programmamanager a kosta Boneiru durante e periode di su funshon?
– Kiko ta e maneho di kontinuashon di e Bestuursakkoord i e programmamanager?
– Ta bai tin un evaluashon pa e periode 2018-2021?
- A introdusí un change team.
- Por informá Konseho Insular ken ta e personanan basá riba nan kualifikashon i eksperiensia ku ta forma parti di e changeteam?
- Konseho Insular por risibí un dokumento spesifikando e tareanan ehekutá dor di changeteam?
- Kiko ta e motibunan ku “change management team” pa servisio di finansa -ku a kosta kasi mei mion dòler- te ainda no a logra mehorá e maneho finansiero?
- Basá riba e raport CRM-Link a entregá rekomendashonnan ekstenso i profundo. Nos ke sa e desaroyo di e trabou di e kwartiermaker enkuanto partisipashonnan den nos kompanianan estatal.
- Basá riba e maneho di gobiernu pa independisá tur e NV’s nan i eliminá e kompania Bonaire Holding Maatshappij, nos ke wordu poné na altura di e desaroyo i ehekushon di e maneho menshoná. Pa ku esaki Konseho Insular lo ke haña un presentashon di e direktor di BHM prome ku fin di e aña aki.
- Konseho Insular ke sa status di e kuentanan anual di tur e kompanianan ku ta kai bou di BHM.
- Konseho Insular ke un inventarisashon di tur propiedatnan di gobiernu ku ta aki bou di kompania BOG NV inkluyendo raportnan di balorisashon (taxatierapport) di kada propiedat.
Kolegio Ehekutivo ta konsiente ku tur loke a keda deskribí aki ta kondusí na un deterioro formal i serio di servisionan ku mester duna komunidat i ku e úniko i solo responsabel pa esaki ta Kolegio Ehekutivo di Boneiru?
Kolegio Ehekutivo ta konsiente ku e forma di prosedé aki di Kolegio Ehekutivo poko poko ta yegando na e punto di negligensia serio di ehekushon di tareanan ku ta korespondé na Entidat Públiko i ku esaki ta krea un mal esfera entre OLB i CFT di kua nos por drenta un zona di peliger ku por kondusí na intervenshon di gobièrnu di Hulanda?
Atentamente,
___________________________
Désirée E. Coffie
Miembro di Konseho Insular Boneiru


text:
Papua-Nieuw-Guinea
Papua-Nieuw-Guinea, ofisialmente e Estado Independiente di Papua-Nieuw-Guinea, ta un pais den Oseania, ku ta okupá e parti ost di e isla Nieuw Guinea i algun isla den Melanesia. Su kapital, situá na kosta suitost, ta Port Moresby. E idioma ofisial ta ingles, tok-psin i hiri-motu. E mayoria di e poblashon ta kristian, kombinando esaki ku elementonan religioso tradishonal. Divishon administrativo i teritorial: 20 provinsia. E pais ta forma parti di e Mancomunidat di Nashonnan. E hefe di estado ta e reina britániko representá pa e gobernadó, komandante. E órgano legislativo ta e Parlamento nashonal.


text:
Jong Holland den wikènt a gana su di tres wega i asina mantené su invikto i alabes e promé lugá den Liga MCB. E tim trikolor a derotá Subt ku skor minimo akumalando asina su di 9 punto. Skèrpènè ta okupá e di dos lugá ku 7 punto i pues ainda ta invikto, despues di a triunfá ku skor di 4-1 riba Undeba.
Federashon Futbòl Kòrsou (FFK) a sigui den wikènt ku su kampionato den promé divishon, esta Liga MCB. Tabatin un total di 5 wega: 4 den Stadion Dr. Antoine Maduro i 1 den Stadion Ergilio Hato.
Skèrpènè a registrá djabièrnè e skor di mas grandi te ainda den e kompetensia. E tim kampion di Kòrsou a hinka 4 gol kontra di Undeba, derotando e orguyonan di Bándabou 4-1.
E triunfo riba Undeba ta e di dos viktoria den e kampionato pa Skèrpènè, ku awor tin 7 punto for di 3 wega. Anteriormente e tim kampion a gana ku 2-0 di Victory Boys i empatá 1-1 ku Inter Willemstad.
Otro tim ku tambe ta invikto ainda ta FC Sithoc. E tim kolegial a nota su di dos empate den e kampionato den Liga MCB, ora ku djasabra ela tablá 1-1 ku Centro Dominguito.
Ku e resultado ei awor FC Sithoc tin 5 punto for di 3 wega. E kolegialnan a gana anteriormente di Undeba ku skor di 3-1 i a empatá ku Subt: 1-1.
Mas aleu Victory Boys djadumingu a derotá Vesta ku skor di 2-0, miéntras ku un dia promé (djasabra) Inter Willemstad a logra un triunfo di 2-0 riba Centro Barber.
E kampionato den Liga MCB ta sigui djasabra awor ku 2 wega. Centro Barber i Undeba ta hunga kontra di otro den Stadion Ergilio Hato,
miéntras ku Subt i Vesta ta topa otro den Stadion Dr. Antoine Maduro. Tur dos wega ta kuminsá 8or di anochi.
Djadumingu tambe tin 2 wega. Jong Holland i Skèrpènè ta topa otro den Stadion Ergilio Hato, miéntras ku den Stadion Dr. Antoine Maduro tin e wega entre FC Sithc i Inter Willemstad. E weganan aki ta kuminsá 6or di atardi.
Entrada pa e weganan di Liga MCB Promé Divishon ta kosta 6 florin pa adulto, miéntras mucha di 6 pa 12 aña i tambe 60+ ta paga solamente 2,50.


text:
ORANJESTAD – Den fin di siman, hopi ta esnan cu por a tuma nota di un batayon di Agentenan Policial riba diferente puntonan strategico riba nos careteranan. Ta asina cu a tene un accion preventivo pa asina conduci un buskeda pa cualkier auto sospechoso pa entre otro coremento bou di influencia, armanan ilicito, of core auto sin documentonan oficial. Minister di Husticia y Asuntonan Social Rocco Tjon a ricibi e rapport di e resultadonan, y ta felicita henter e ekipo di Cuerpo Policial di Aruba cu a haci un tremendo trabou, manteniendo orden riba nos careteranan.
Den fin di siman, specificamente dianan 5, 6 y 7 di Augustus a haci diferente tipo di control riba nos careteranan. 40 Agente Policial extra a wordo poni na puntonan strategico riba nos isla pa asina conduci un control extenso riba nos careteranan. A base di e rapport por deduci cu a haci un total di 129 control, a para 119 auto, di cual a conduci un control por completo di 26 auto. Banda di esaki a detene 46 persona, a nota 50 proceso verbal, a sera un localidad, 14 auto a bay in bewaring y in beslaggenomen, tambe a confisca un arma blanco y un arma di candela.
E accion aki ta cay como parti di e maneho den cuadro di “Iron Eagle”, cual pa un tempo defini, Cuerpo Policial lo ta mucho mas visibel riba caya. Manera a presencia den fin di siman, comunidad por spera cu lo bay tin mucho mas control y lo haci uzo di tur posibilidad cu ley ta brinda, manera entre otro “preventief fouilleren” pa por ehecuta cierto controlnan extra ordinario. Banda di esaki a aumenta control riba vehiculonan y establecimentonan, pues e ta importante pa tin tur papel na ordo, pasobra esaki lo bay wordo controla.
Por ultimo, minister Tjon ta felicita henter e ekipo di Cuerpo Policial di Aruba pa e tremendo ehecucion. Lo sigui boga pa e recursonan necesario pa asina eleva e siguridad pa nos Agentenan Policial, kende ta riesga nan mes tur dia pa mantene orden y siguridad riba nos isla. Asina por wak bek na algun recurso cu ya a wordo adkiri manera, camara di siguridad na tur warda di polis y dentro di poco lo adkiri e “bullet proof” vestnan. Asina por conclcui cu lo tin mas proyectonan na caminda pa mehora e calidad y servicio pa cu Cuerpo Policial di Aruba.


text:
Enkuesta bou di empresanan tokante negosiashonnan di akuerdonan di komèrsio bilateral
Enkuesta bou di empresanan tokante negosiashonnan di akuerdonan di komèrsio bilateral
Geplaatst op 22 September 2021 dor di Ministerio Desaroyo Ekonómiko
WILLEMSTAD – Ministerio di Desaroyo Ekonómiko (MEO) ta trahando aktivamente pa sigui ekspandé nos merkado, entre otro pa medio di akuerdonan di komèrsio bilateral ku otro paisnan. Base pa e akuerdonan di komèrsio bilateral, mester ta un bista real di nos situashon aktual komo pais i kon nos empresanan lokal ta pará den e trayekto akí. Pues pa por logra esaki, MEO ta aserkando empresanan lokal ku un enkuesta pa asina haña un mihó bista riba e interes i disponibilidat pa yega na ampliashon di eksportashon.
Pa Kòrsou e akuerdonan bilateral lo mester resultá den mihó relashon komersial ku e respektivo paisnan ku ta parti di e akuerdo den término di e.o. eliminashon di aktual bareranan den transakshonnan komersial i aseptashon mutuo di otro su profeshonalnan. Enfoke di e enkuesta lo ta tantu riba empresanan lokal ku ya ta eksportá komo esnan ku kisas tin e intenshon pa eksportá den futuro. Den e enkuesta MEO ta enfoká no solamente pa haña un mihó bista riba e tipo di empresanan i e diferente sektornan, pero tambe ta bai a fondo riba e estadístikanan aktual di eksportashon di e empresa. Tambe ta duna informashon amplio tokante e akuerdonan di komèrsio bilateral. Resultado di e enkuesta akí lo mester kontribuí na puntonan di negosiashon ku paisnan, mihó kontenido pa ku futuro akuerdonan riba e tópiko i un ekspanshon duradero di nos merkado.
Eksportashon ta esensial pa kresementu ekonómiko
Kòrsou pa definishon ta un pais eksportadó. Nos ekonomia ta basá riba eksportashon di servisio i nos tabata fuerte den esaki. Nos refineria, nos haf, servisionan di logístika, aviashon, servisionan finansiero internashonal, turismo i zona franka ta ehèmpelnan di eksportashon di servisio ku a kontribuí na Kòrsou su ekonomia i a sòru pa nos tin un nivel di bida haltu kompará ku otro paisnan den nos region. Eksportashon di produkto tambe a kontribuí na nos ekonomia durante añanan. Pero eksportashon di produkto ta enserá mihó akseso na e merkado, retonan pa kombatí bareranan tékniko i nos fabrikantenan mester invertí den ahuste di nan produktonan pa por kumpli ku demandanan riba merkadonan internashonal. Esaki no ta un ehersisio fásil.
Netamente pa e motibu ei, gobièrnunan di diferente pais ta sera akuerdonan komersial pa fasilitá un akseso preferensial i eliminá bareranan tékniko ku ta eksistí, banda di fasilitá entrada di e produktonan riba merkado internashonal. Tur sobrá ta dependé di e dinámika di ofertanan i e demanda pa e produktonan. Ku otro palabra, nos por mira frutanan di e akuerdo komersial a base di e demanda riba e merkado internashonal i e abilidat di e empresa eksportadó di Kòrsou pa berdaderamente probechá di e demanda akí.
E enkuesta aktual ta duna MEO un mihó bista di e estado i kapasidat di e empresanan i kiko nan plannan ta pa futuro serkano, mediano i a largo plaso. Ta importante semper pa tene na kuenta ku un akuerdo komersial ta funshoná di ámbos banda; esta ku paisnan ta duna mesun nivel di akseso na otro. E kondishonnan di e kolaborashon mutuo akí ta keda palabrá den un akuerdo.
MEO a kuminsá manda e enkuesta digitalmente pa kada empresa entrante djárason 22 di sèptèmber i tambe lo hasi un bishita personal den e siman benidero pa finalisá e proseso huntu ku e empresanan lokal. For di awor MEO ta gradisí kada empresario ku duna su kolaborashon na e proseso akí.


text:
ORANJESTAD- 27 juli 2021
Segun resumen di awe un total di 55 caso nobo di COVID-19 a keda registra cual 8 ta turista y 47 ta residente cuta representa un 'positivity rate' bou di nos residentenan di 19.6%. Di e 8 turistanan 4 a test na salida for di Aruba y 4 durante nan estadia riba Aruba. Cantidad di casonan activo di COVID-19 pa awe ta 252 y cantidad di fayecidonan relaciona na COVID-19 ta 109.
Datos ta indica un subida continui di casonan nobo cu un average semanal di 29 caso pa dia y un average di 'positivity rate' semanal di 17.8%.
Hospital tin 7 persona interna di cual 2 ta den ICU como caso activo y 1 ta den ICU como caso ya inactivo y riba piso general tin 4 persona interna di cual 2 ta caso activo y 2 ya inactivo.


text:
Boneiru
Boneiru, ku Kralendijk/Playa komo kapital, ta e isla mas pariba di Islanan Abou. E ta entre 68°11’ i 68°25’ L.W. i entre 12°2’ i 12°19’ L.N. E tin e forma paresido na un hak, di kua e parti hòl ta parti pabou. Su superfisie ta 288 km², hanchura ta varia entre 5 i 12 km, largura – midí di Malmok na nort te na e punta mas na sùit, ta mas o mènos 40 km. Pa loke ta trata forma i struktura, tin kontraste basta grandi entre e parti nort wèst ku seru, e parti mei mei ku terasa i e parti sùit ku ta hopi plat.
N’e parti nortwèst ta topa e serunan mas haltu di kua Brandaris ta esun mas haltu ku 240,8 m. Na haltura di Rincon, direpente e área ku seru ta pasa pa un área plat, na parti sùit e ta yega te na e rant di mas o ménos 100 m haltu di e terasa di piedra di kalki di e terasa mei mei di Boneiru. Den direkshon nort i pariba, e terasanan gradualmente ta baha na haltura.
Karakterístiko pa e parti akí di Boneiru ta e hopi barankanan haltu i gròt ku tin. E terasa haltu di mei mei di Boneiru ta finalisá den un rant stret di Kibrá di Montaña (138 m). Sùit di esaki, Boneiru ta bira mas plat i finalmente ta pasa na djis un tiki riba nivel di laman banda di e saliñanan sùit di Punt Vierkant.
Boneiru tin un kosta di koral elevá ku na parti nort i pariba ta mas haltu i mas brutu ku e parti sùit i pabou. Na vários lugá n’e parti nort i pariba, tin boka manera Boka Onima i Boka Washikemba. Aki i aya a forma playa di santu chikitu manera entre otro Playa Lechi n’e parti wèst. Na Boneiru tambe tin un sistema di vaye postglasial manera Schottegat na Kòrsou ku bon posibilidat di haf.
Na Boneiru sinembargo, pa motibu di formashon di koral, nan a sera kompletamente òf kasi parsialmente for di laman i a transformá den saliña. Entro otro Boka Bartol, Slagbaai i Gotomeer ta kai bou di esaki. Na parti sùit di Boneiru ta keda Pekelmeer ku un konekshon habrí ku laman. Esaki a resultá di gran importansia pa kosechá salu i komo lugá di brui pa flamingo. Algu mas na nort na e kosta ost, ta haña Lac, un lago ku ref di koral a sera parsialmente, aksesibel pa boto. Aki ta haña un kantidat grandi di karkó ku piskadónan a laga atras. Palu di mangel a krese i sera un parti grandi di e lago. Den esaki hopi bestia ta biba i pone webu. Un playa di santu relativamente hanchu ta forma e parti sùit di e lago.
N’e parti pabou di Boneiru riba un distansia di mas o ménos 2 km for di kosta di Boneiru ta keda Klein Bonaire ku un superfisie di mas o ménos 6 km².
Sirkunstansianan di klima semi-árido ta determiná e vegetashon natural di Boneiru, e kaida promedio di awaseru di 1905 t/ku 1980 ta 503,7 mm. E ta konsistí di prinsipalmente di mata ku òf sin sumpia, palu no haltu i mata di káktus. Den bahianan paden ta topa un vegetashon di palu di mangel i na kosta mata ku no ta krese bira haltu i ta bai bon ku awa salu. E sabananan ku ántes tabata asina importante, tin un karakter di temporada i prinsipalmente pa motibu di awa salu, a disparsé kasi kompletamente.
Fuentenan natural di awa dushi, ta haña na entre otro Dos Pos, Pos di Rincon, Fontein i tambe den e área di piedra di kalki parti sùit. Na vários sitio a purba oumentá reserva di awa ku kobamentu di pos i konstrukshon di dam na lugánan adekuá pa esei den roi, ku ta forma asina tanki i dam. E parti nort tin muchu mas mondi ku e parti sùit. Aki ta keda mayoria di e plantashi grandi manera Washington, Slagbaai, Fontein, Bolivia, Colombia.
E mondinan akí ta solamente un parti chikitu di loke a sobra di mondinan muchu mas grandi i será di ántes. For di binimentu di spañónan na 1499 te na prinsipio di siglo 20, na eskala grandi a kap brasia i wayaká. Kimamentu di karbon pa eksportá pa Kòrsou i krio di kabritu a hasi hopi daño na kresementu di palu.
Den kuadro di protekshon di naturalesa, pa hopi aña kaba Boneiru ta internashonalmente konosí pa e indikashon, organisashon i maneho di áreanan protehá ku ta kai bou di Parke Nashonal Washington Slagbaai i Parke Marino Nashonal Boneiru. Stichting Nationale Parken Bonaire (Stinapa) a kuminsá na 1969 ku Parke Washington, ku a ekspandé na 1979 ku kompra di Slagbaai. E parke marino a kuminsá na 1979. Meta di tur dos parke ta pa protehá i mantené naturalesa pa desendensia.


text:
Diamars mainta, pa mas o menos 7:45, a sosode un accidente riba e caminda grandi di Pos Chiquito. Segun por a compronde, un auto cu tabata biniendo for di pariba a para pa duna un otro chens pa subi caminda y bay pariba. E accidente ta netre un auto marca Hyundai modelo Accent color blanco.
E chauffeur a subi caminda cu su auto sin tuma nota cu tabatin un scooter cu tabata biniendo fo’i pariba. E manehado di scooter no por a evita y a dal casi frontal den e Hyundai y a ricibi varios sla na su curpa y a bay cu ambulance.
E scooter a ricibi basta daño.


text:
ORANJESTAD- 4 maart 2022. Segun resumen semanal di awe diabierna 44 persona a recupera den e siman aki y un total di 48 caso nobo di COVID-19 a keda registra.
Esaki ta casi 10 caso average pa dia (5 dia).
E cantidad di casonan activo di COVID-19 pa awe ta 58 y cantidad di fayecidonan relaciona cu COVID-19 a aumenta na 212. Condolencia y Forsa na famia di e fayecido. Datos ta ilustra casonan nobo di COVID cu un averahe semanal di 9 caso pa dia y un averahe di 'Positivity rate' semanal di 23% pa dia.
Actualmente na Aruba tin 4 persona interna cu of debi na COVID di cual den ICU tin 1 persona y riba piso general tin 3. Na Colombia tin actualmente 5 persona den ICU y ninguno (0) riba piso general.


text:
ORANJESTAD – Diahuebs mainta Minister di Turismo y Salud Publico Sr. Dangui Oduber conhuntamento cu CEO di ATA Sra. Ronella Croes y tambe director di DOW Sr. Marlon Croes a duna un update tocante e continuacion di e proyecto Baby Beach Waterfront Promenade, cual ta parti di e master plan cu tin pa Sero Colorado. E proyectonan aki ta bay eleva henter e area rond di e playanan aki teniendo na cuenta e importancia di conserva nos naturalesa, creando asina un desaroyo di embeyesimento di e area na un manera sostenibel.
E continuacion di e proyecto ta inclui diferente aspecto. Entre otro Baby Beach lo haya un area di parkeo completamente nobo y un retonde nobo, cual tambe ta parti di e plan aki. Consecutivamente lo bay pone dos kiosko caminda hende por bay cumpra cuminda y/of bebida y tambe lo tin bañonan publico pa tur bishitante. Lo percura tambe pa drecha e canchanan di tennis pa tin un area deportivo multifunctional. E meta ta pa e kiosko nan aki refleha e cultura Arubano y bende cuminda nan cu ta tipico den e area di Caribe.


text:
Riba Dia Internashonal di Demokrasia, 17 sèptèmber 2022, mi a tira un diskurso pa Human Rights Defense Curaçao na Museo Marítimo
Kisas no tin un mihó manera pa start e dia awe ku bai bèk na e momentu ku nos pais a dal su promé paso den direkshon di demokrasia. Riba 31 di mart 1938, Koloniale Raad di Kòrsou a bin huntu un delaster biaha pa asina traha lugá pa Staten ku pa di promé biaha a keda skohí – en todo kaso parsialmente, esta 10 di e total di e 15 miembronan. Presidente di Koloniale Raad, Josuah Cohen Henriquez (Shon Jossy), den su diskurso di despedida a bisa di ta kontentu ku komienso di un era demokrátiko. Den mesun rosea sinembargo e a atvertí ku demokrasia riba su mes no ta un garantia pa bon gobernashon. Mas importante segun Shon Jossy ta kalidat i integridat di e hòmbernan ku ta manehá e struktura ku yama demokrasia.
Awor, kiko ta demokrasia? No tin un definishon fiho. Segun Kofi Anan, kada pais tin su mes definishon. Na 1937 serka nos, demokrasia tabata definí di tal manera ku hende muhé no por a vota, ku hende hòmber di un sièrto nivel intelektual so por a vota, i mas lat, ku hende muhé ora e kasa mester a kita foi trabou. Awe tin hende ku no tin problema pa definí demokrasia komo un struktura den kua te ainda hendenan di LGBTQ no tin tur derechi, pa motibu di nan preferensia seksual. Tampoko tin problema aparentemente ku e manera inhumano ku nos ta trata indokumentadonan riba nos isla.
Pa ami e ophetivo di demokrasia mester ta: un komunidat den kua tur hende tin derechi igual, i den kua ta subi e nivel i posibilidat pa tur grupo kontribuí i partisipá den toma di desishon, prinsipalmente ora esaki ta afektá nan bida i nan modus vivendi.
Mi a ripará sinembargo ku pa hopi hende ta mas fásil definí kiko no ta demokrasia, prinsipalmente ora algu ta tok’é personalmente. Ora situashonnan opviamente kontra di prinsipuinan demokrItiko toka na otronan su porta, ta keda ketu. Demokrasia i egoismo no ta bai ku otro. I nos lo mira esei awe den mi gira rònt mundu unda mi tabatin e honor di traha i biba.
Resientemente mi tabata na Uzbekistan, un pais den Sentral Asia. Mi shofùr i ami a kore pasa un poster di e presidente di e pais, Mirziyoyev ku algun aña promé a keda elihí ku kasi 90% di voto den elekshon presidensial. Normalmente no ta rekomendabel papia di polítika na Uzbekistan, pero mi a puntra e shofù dikon Mirzitoyev t’asina popular.Sin basilá e di: “si e tabata ke e lo por a gana ku 110% di votonan”. Por sierto, e presidente anterior, Karimov, den su 25 añanan na mando promé ku e a muri, semper e a haña entre 88-98% di voto. Na Uzbekistan, partidonan muchu krítiko no por registrá pa bai elekshon.
Pa pone kosnan den konteksto: Na Kòrsou e politiko ku mas voto a haña porsentalmente den nos historia tabata Dòktor da Costa Gomez na 1963 ku 36.6% di tur voto balido.
Na Nicaragua, e presidente for di 2007, Daniel Ortega, tin kustumber di laga sera su oponentenan polítiko mas fuerte djis prome ku elekshon, manera e a hasi ku 46 di nan na 2021. E a atendé protestanan ku man duru -500 hende a muri- na 2018. Kurioso ta ku Ortega a bira presidente e promé biaha na 2006 ku 38%, na 2011 ku 60%, na 2016 ku 72% i aña pasá e a haña 75% di tur voto. Awe Ortega ta presidente, su kasá, vise presidente i 8 di su 9 yunan ta konsehero presidensial.Pero si bo puntra Ortega e lo bisabo ku Nicaragua ta un demokrasia.
Ta kasi chistoso tuma nota di paisnan ku asta ta pone e palabra “demokrátiko” den nan nòmber ofishal. Lo ta pa konbensé tur hende ku ku nan sí ta demokrátiko? Algun ta: Democratic People’s Republic of Korea (Nort Korea); Lao People’s Democratic Republic (tantu Lao komo Nort Korea pa lei tin solamente un partido polítiko, esun komunista); Democratic Republic of Congo, People’s Democratic Republic of Algeria. Por sièrto ningun ta kategorisá komo un demokrasia segun Democracy Index.
Den e kuadro aki mi ta presentá un gráfiko di Our World in Data/Democracy ku ta kompará e kantidat di régimennan na mundu ku ta demokrátiko. Aki un régimen demokrátiko ta definí komo un den kua lidernan polítiko ta keda skohé via di elekshon liber i hustu i ku e partisipashon di e votado tin propósito/relevansia.
Na promé bista nos ta mira ku e kantidat di paisnan demokrátiko a krese for di aña 1800. En general ta identifiká 3 ola di demokratisashon.
E promé ta kuminsá na 1884 te 1922, impulsá pa derechi di voto pa mayoria hòmber blanku i despues hende muhé na Merka. Nos ta mira un ‘backsliding’ despues di e promé ola dor ku algun pais a pasa di demokrasia pa fasismo i outokrasia, pensa aki riba Italia, Spaña, Oustria i Portugal.
E di dos ola despues di WWII tabata fuerte ku viktoria di Aliadonan. Esaki sinembargo ta pèrdè forsa na momentu ku Guera Friu hasi su entrada unda Merka na lugá di promové demokrasia ta sostené diktadornan basta nan ta anti-komunista manera na Chile, Nicaragua, Zaire, El Salvador, Guatemala.
E di 3 ola ta start den añanan 70 influensiá pa demokratisashon na Asia, Latino Amérika, Pásifiko i Karibe. Ta dura te 1992 pa e kantidat di paisnan demokrátiko alkansá esnan outokrátiko. Despues e ola ta pérdé forsa atrobe. Mas pais ta bira outokrátiko manera e.o. Gambia, Fiji, Thailand i Peru i nos ta haña un ‘flat-line’, esun di mas largu te ainda. I si historia ta korekto, despues di tur ola ta bin un anti-ola.
Mi ta kompartí algun reflekshon.
1.Tene elekshon no kier men ku tin demokrasia. Konstantemente mi ta tende ku Venezuela ta un demokrasia pasombra su Presidente a keda elihí. Venezuela no ta un demokrasia den peliger. E no ta un demokrasia.
Mas i mas régimen ta usa elekshon pa establesé outokrasia. Pues elekshon no ta evitá lidernan oukrátiko (no-demokrátiko) yega na poder i nos -tampoko na Kòrsou mester kontentá nos mes ku pasombra tin elekshon, nos ta saif. Hopi anti-demokrat ta probechá di un apatia kresiente, desinformashon i e echo ku tin hopi votadó ta bai tras di gritunan popilista, ‘nan no ta nos’. Echo ta ku muchu votadó ya no ta analisá nan lidernan, sino ta bira fanátiko di e show teatral ku e lidernan ta arma. E kontesta riba e pregunta “pakiko outokratnan ta bai elekshon?”: No ta difísil pa nan yega na poder.
2. Outokratnan a bira sabí kompará ku ántes. Un tempu nan tabata tuma poder via di gòlpi di estado, no akseptá resultado di elekshon (manera a pasa na Myanmar), posponé elekshon (manera bergonsosamente gabinete Pisas 1 a proponé), i manda tanki di guera lokual mi a eksperensiá na Chad. Masha poko gòlpi di estado ‘oude-stijl’ ta tuma lugá awen’dia ku algun eksepshon na Mali, Guinea i Fiji. Es mas, di 2000 pa 2022 tabatin 20 gòlpi di estado éksitoso den mundu kompará ku 175 di 1960 pa 1999. Awe outokrátnan elihí ta ‘claim’ legítimidat pasombra tabatin elekshon.
Una bes na poder, nan ta operá bou di radar -alomenos den komienso- i gradualmente ta mina demokrasia i institutonan demokrátiko. Mi ta menshoná komo ehèmpel Repúblika Checo, Hungaria, Turkia, i Honduras. E lidernan outokrátiko ta demostrá di tin e pasenshi, disiplina di strategia pa logra nan meta. Nan a kambia gòlpi militar pa gòlpi populista via di urna. I nos a mira kaba kon dikatador Ortega kada biaha ta haña mas voto mientras tiki tiki e tabata mina demokrasia.
I aki na Kòrsou nos a mira intentonan outokrátiko keda hasí ku e proposishon “Reforma” ku tabatin un mensahe populista: ban krea stabilidat polítiko, a kolektá miles di firma, pero ku den esensia tabata un triki pa haña mas poder ehekutivo i redusí influensia di e otro podernan.
3. Un di e páginanan klásiko den e ‘play book’ pa establesé un outokrasia, ta tòrnu na prensa liber/independiente. Si nos bolbe wak Nicaragua, Presidente Ortega durante añanan poulatinamente a sera 51 medio di komunikashon ku ta krítiko apesar ku prensa liber ta un derechi konstitushonal. A usa infrakshon tékniko, detaye burokrátiko, detenshon di e doñonan, òf ladronisia di tur ekipo pa sera medionan pa hustifiká ku ta sera nan. E aña aki e a sera 6 radio katóliko, pasombra Iglesia a kritká su atake sangriente na 2018 kontra oposishon.
Reporters without Borders ta indiká ku na 2002 Venezuela tabata na di 77 lugá den mundu pa loke ta trata libertat di prensa. Na 2012 e a sak bai na di 120 lugá i na 2022 e ta di 147 lugá.
Na Kòrsou no ta sera medionan di prensa, pero Transparency International a atvertí na 2013 ku apesar di un gran kantidat di medio aki, no tin informashon independiente i di diferente ángulo. Esaki definitivamente ta un peliger pa demokrasia.
4.E cherry riba e bolo di outokratnan ta ataká e poder hudisial i pone esaki na merset i influensia polítiko di gobièrnu. Despues di desprestigiá e sistema hudisial, outokratnan tin e kustumber di yena Kortenan ku nan hende i asina aki supordiná Korte. Segun World Economic Forum ku ta klasifiká paisnan a base di imparsialidat di nan sistema hudisial, Venezuela ta na último lugá sigí pa Nicaragua, Ecuador i Chad.
Papiando di Chad, tempu ku mi tabata einan pa Nashonnan Uní, un outomobilista a bin dal den mi outo. Un polis ku a kore yega riba su baiskel a bisami pa mi ‘never mind’ e kaso i mi drenta outo bai. Ora mi a putra pakiko, e a bisami ku e kulpabel tabata un hòmber di etnisidat Zakhawa, meskos ku e Presidente di pais. I so bo pensa pa bai Korte, peña saka pasombra huesnan tambe ta Zakhawa. Mi a drenta mi outo i bai i mi mes a paga pa drecha e daño na mi outo.
Ta di lamentá ku na Kòrsou resientemente nos a konosé un atake shushi riba nos poder hudisial na momento ku e Asosashon di misanan Kristian públikamente a kuestioná funshonamentu i kapasidat di nos poder hudisial pasombra presidente di Korte Komun presuntuamente ta un miembro di LGBTQ.
5. Lokual a strañami no ta e èkspreshonnan baho di e pastornan ku frekwentemente ta skupi rabia riba gruponan minoritario den nos pais, pero e silensio di nos kumunidat, e falta di bosnan di protesta di Staten, di Fòrti i otro organisashonnan. Banda di un reakshon di nos Korte mes, algun abogado i ami, no tabatin reakshon. Laga nos ta konsiente ku ta hustamente e silensio aki ta alimentá minamentu di demokrasia i empoderá outokratnan pa dividí i planta odio.
Segun e buki The Rise and Fall of democracy in Latin America (Scott Mainwairing, Harvard University), e faktor mas importante di e kaida di demokrasia den nos region ta e echo ku muchu hende a stòp di kere den demokrasia. E apatia a oumentá i kada biaha ta krese mas.
Demokrasia ta muri ora hende ku ta kere den prinsipionan demokrátiko stòp di kere òf keda ketu. Muchu lihé nos ta duna e outokratnan benefisio di duda, hopi biaha den komienso, te ora ta lat. Ken a lubidá kon algun polítiko di Kòrsou a subi avion privá di Chavez bai reuní na Miraflores i regresá ta papia maravía di e ‘revolushon anti-imperialista’ mientras Chavez tabata silensiá prensa independiente, sera oponentenan potítiko, habri brasa pa Rusia, Iran i gruponan terorista manera Hezbollah?
Mundu hinter mester wak su mes den spil. EU a para na banda laga Hungria i Polonia hasi nan kos. Merka ta sera wowo pa e diktadura na Etiopia basta e kombatí e grupo terorista Al Shabaab na Somalia.
Demokrasia ta lanta i kai ku hende ku ta kere den prinsipionan demokrátiko i ku ta dispuesto pa organisá nan mes i bringa pa demokrasia. Esaki ta sosodé? Si, pero muchu poko, kasi nunka. Un di streyanan riba e tereno aki ta Uruguay. Uruguay tabata un di e demokrasia mas stabil di Sur Amérika te 1973 na momento di un gòlpi di estado ku a eliminá parlamento. Na 1985 demokrasia a keda restablesé danki na organisashonnan di hende ku tabata kere den demokrasia i a lucha pa esaki. Awe Uruguay ta konsiderá e pais di mas demokrátiko den Sur Amérika.
6. Apesar di tur kos, paisnan chikí ta esnan di mas stabil demokrátikamente na mundu. Mester bisa si ku faktor kontribuyente ta e hecho ku e paisnan chikí aki ta operá den asosashonnan mas grandi manera CARICOM, den konteksto i EU (LGO). Den Pasífiko vários teritorio ku ta keda konsiderá demokrasia stabil -sea nan ta independiente òf no- tin konvenionan di koperashon será ku sea Nueva Zeelandia, Oustralia i Merka.
Paisnan chikí Karibense ta mas stabil sinembargo ku esnan den Pasífiko. Tin un ‘backsliding’ konsiderabel na Solomon Islands, Vanuatu i prinsipalmente Fiji kaminda sivílnan ta goberná pero bou di supervishon di militarnan.
Un di e problemanan mas grandi pa e islanan den Pasífiko ta e papel di China. China ta hiba un lucha tenas pa e islanan ku ainda ta rekonosé Taiwan, stòp di hasi esei. China den esaki ta dispuesto pa sostené kualkier outokrat di e islanan aki pa nan bòltu aliansa ku Taiwan i bira aliado di China. Palau, un demokrasia di 25,000 sorprendentemente stabil demokrátikamente ketu bai ta resistí. Ta di wak si otro islanan, Nauru, Tuvalu ku ta rekonosé Taiwan lo por resistí plaka brutu di China.
Solomon, un otro teritorio chikí den Pasífiko ku un presidente outokrátiko na mando, si no por a resistí e charme di Beijin. Nan dos a sera un konvenio sekreto ku despues a lèk den prensa den kua China a komprometé su mes pa train polis di Solomon i tambe manda polis Chines na e isla. Oposishon ta teme ku gobièrnu lo usa táktikanan Chino pa intimidá oponentenan polítiko.
Den Karibe tambe China ta hiba e mesun lucha kontra paisnan ku a rekonosé Taiwan. Ta trata aki di Haiti, St Vincent, St Kitts i St Lucia i Belize. Presensia di plaka i influensia Chines ta un menasa pa demokrasia di teritorionan chikí rònt mundu. Kontrali na Pasífiko, tin un otro pais ku ta buska pa establesé òf reestablesé presensia i influensia den nos area. Ta trata di Rusia prinsipalmente pa loke ta toka presensia militar na Grenada, Nicaragua i la Orchilia ku ta keda 300 km ost di Kòrsou.
7.Kòrsou no ta oásis di demokrasia manera algun hende lo ke kere. Nos tin un défisit demokrátiko prekupante den nos pais. E base ta ku no ta tur hende tin e mesun derechi riba nos isla. Nos tin tur instrumènt pa hasi esaki, pero no ta hasi’é pasombra algun hende ta kere ku e ‘timing’ no ta bon.
E bos igual ku mester èksistí tambe ta na peliger mirando influensia di élitenan polítiko, mirando ku e reglanan pa ku finansiamentu di partido polítiko i kampaña polítiko no ta transparente sufisiente, lagando hopi burako pa kos robes i influensia indebido di afó. Kampaña polítiko no ta un bataya di idea i ideal, sino un operashon di merkadeo, kuantu ‘like’ ta haña riba facebook i kua banda musikal ta sera kaya na aktividatnan na sede polítiko. Prekupante ta kon religion kristian a bolbe hasi su entrada den polítika ku plaka brutu pa esnan ku ta sostené nan agènda religioso partikular.
Klaro ku nos aki tambe ta suheto na e menasanan modèrno manera fake news, desinformashon, atakenan sibernétiko ku ya a tuma lugá riba instanshanan importante manera Ministerio di Planifikashon (BPD), Banko Sentral i dos laboratorio médiko. Esei ta esnan ku mi sa alomenos.
Un aspekto sigur di defisit di demokrasia ta falta di constitutionele toetsing. Pa falta di constitutionele toetsing, gobièrnu òf Staten por bin ku regla òf lei sin ku esaki ta konforme spiritu i letra di nos konstitushon. Na St Maarten si ta e kaso, parsialmente. Pues den nos sistema Staten por pasa un lei wall to wall ku ta kontra di nos Konstitushon manera a pasa ku e konsepto di lei 80-20 ku a pasa Staten siendo inkonstitushonal. Gobernadó a ninga di firma esaki. Pero den un sistema demokrátiko no por bai stèns ku konstitushonalidat ta dependé di e karakter fuèrtè di e Gobernador. Pa chèck konstitushonalidat, mester tin un Korte Konstitushonal.
Otro defisitnan ku ta èksisti a bin dilanti na 2020 na momento ku bergonsosamente un grupo di Parlamentario a bòikotiá huramentashon di un Miembro di Parlamento ku mester a drenta. Awor, na 1977 a sosodé meskos, pero no a tuma akshon. Kisas un lès importante pa nos ta ku no por bari kos bou di tapeit i spera ku e ta pasa pa olvido. En general nos a mira for di 10-10-10 muchu mas konflikto, proseduranan konfuso riba e tereno konstitushonal ku ántes. Mester atendé ku nan.
Meskos tambe ta konta pa trese mas transparensia den funshonamentu di Korte. Huesnan ta kontrolá nan mes. Dia mi a hasi e presidente di Korte na 2015 kuantu biaha a yega di hala atenshon di un hues, e a bisami ku esei ta sekreto. Pues aki fó nunka ta sa kon huesnan ta funshoná lokual si ta e kaso ora un médiko òf notaris faya. Esaki ta un défisit demokrátiko. Sekresia di e índole aki no tin lugá den Poder Hudisial.
I bayendo bèk na e diskurso di Shon Jossy, ki tipo di hende nos ta manda ku nos voto pa manehá nos demokrasia? Nos ta keda kontentu ku un mandatario ku públikamente ta bisa ku e no a yega di tende di ‘trias politica’? Polítikonan ku no por komuniká na drechi den ningun idioma, ni tin konosementu básiko di demokrasia i su prosesonan? Mester pèrkurá pa solamente hendenan di un sièrto nivel okupá puestonan ehekutivo? I den Staten? Pakiko nos ta sigi manda esnan di mas swak liderá nos. Nos ta konsiente ku un di e rasonnan pakiko e Poder Hudisial ta e poder ku mihó ta funshoná ta kisas pasombra bo mester ta debidamente kalifiká pa bo ta parti di e poder aki lokual no ta e kaso ku e otro dos podernan?
Apesar di tur kos, mi no ta kere ku ta tempu pa lamentá. Mas bien mi ta kombensí ku ta tempu pa nos organisá. Prinsipalmente nos ku ta kere den demokrasia i su prinsipionan di derechi humano i estado di derechi.
Finalmente, un historia di dr. Benjamin Franklin. Saliendo na final di e Asamblea Konstitushonal ku a dura 4 luna pa aprobá e promé konstitushon di Merka, un muhé a par’é i puntra: “Dòkter, bisami, nos ta un demokrasia òf un monarkia?” Dr. Franklin reportadamente a bisa: “Sra. nos ta un demokrasia…pa awor’ki!”
Willemstad, Kòrsou


text:
Project Description
ALFABETISASHON
VISHON
E departamento di alfabetisashon ta responsabel di e prevenshon i redukshon di analfabetismo i e nivel abou di alfabetisashon na e isla di Boneiru. Ademas, e departamento ta duna informashon i konseho na empresanan i organisashonnan relashoná ku komunikashon ku personanan analfabeto i poko alfabetisá. Forma ta kolaborá ku su sosionan pa generá aseptashon i emansipashon di e personanan poko alfabetisá, di manera ku e personanan akí por partisipá den e sosiedat i sinti nan mes parti di e sosiedat i ku nan por partisipá den e oportunidatnan ku ta ofresé nan. Esaki ta duna kada persona e oportunidat di funshoná di manera optimal den e sosiedat.
MISHON
Un persona poko alfabetisá ta un persona ku no ta dominá un serie di abilidatnan sufisientemente pa funshoná di manera independiente den e sosiedat. Manera por ehèmpel: wak oloshi i bisa orario, abilidatnan práktiko di aritmétika, abilidatnan di ekspreshon oral i eskrito, abilidatnan di skucha i abilidatnan di lesa. Ku esaki generalmente nos ta referí na personanan ku no a logra kompletá e edukashon primario i sekundario ku éksito.
Na aña 2015, Fundashon Lesa i Skirbi Boneiru a realisá un estudio tokante e nivel abou di alfabetisashon na e isla i ku e estudio akí por konkluí ku mínimo 21,8% di e poblashon adulto di Boneiru ta poko alfabetisá.
Pa medio di e kursonan di alfabetisashon, kada individuo tin e oportunidat di desaroyá prinsipalmente na Papiamentu relashoná ku:
- Lesamentu
- Skirbimentu
- Komprondementu di idioma verbal
- Papiamentu
- Wak oloshi i menshoná orario
- Abilidatnan di aritmétika den situashonnan práktiko
E departamento di alfabetisashon ta respondé e desaroyonan den e situashon Boneriano, Karibense i Hulandes ku por afektá e funshonamentu di e siudadanonan Boneriano mediante e desaroyo di modelonan òf paketenan di informashon úniko pa gruponan di personanan analfabeto i poko alfabetisá. E departamento ta desaroyá kursonan pa personanan ku nivel abou di alfabetisashon, ku ta konsistí di abilidatnan sosial, presupuesto, abilidatnan digital i teoria di reibeweis.
Ademas di e kursonan pa personanan poko alfabetisá, e departamento di alfabetisashon tambe ta konsehá empresanan, organisashonnan i outoridatnan pa loke ta trata komunikashon ku personanan poko alfabetisá, loke ta mehorá e partisipashon de e personanan analfabeto i poko alfabetisá den e sosiedat.
E departamento di Alfabetisashon ta aktivo den tur e departamentonan di FORMA i ta traha huntu ku agensianan pa yega na gruponan i individuonan. E grupo di enfoke di Alfabetisashon ta konsistí di:
- Studiantenan di MBO i SKJ
- Kursistanan eksterno
- Kursistanan di empresanan òf organisashonnan
- Personanan desempleá pa un tempu largu kaba
- Klientenan di libertat kondishonal.
- Detenidonan


text:
Chauffeur cu a causa accident tabata bao influencia
All Stories
ORANJESTAD (AAN): Diasabra marduga, un famia bibando den Victor Hugostraat den bario di Mon Plaisir na Playa,
Roland Maduro Vice Presidente di SPA
Minister Rocco Tjon a anuncia: *Plaza Tino Ruiz pronto lo bira un realidad
ORANJESTAD (AAN): Diahuebs marduga banda di 4:00 am, Central di Polis a dirigi un unidad di Polis di San Nicolas
ORANJESTAD (AAN): Un caso masha lamentable a tuma lugar diabierna atardi pa mas o menos 3:10, na unda Central di Polis a wordo notifica di un caso di hincamento na Modanza.
Caso serio marduga na Saliña Cerca
ORANJESTAD (AAN): Diamars anochi riba caminda di Watty Vos Boulevard riba e pida di Wayaca pa Cumana, a tuma lugar un boksmento basta fuerte entre un Auto Compacto y un Motorcycle.
Pa cera conoci cu Polis di Bario
150 persona a acudi na reunion di bario


text:
Kralendijk – Despues di a konsultá legislashon i regulashon vigente, Entidat Públiko Boneiru a yega na e konklushon ku no tin motibu pa keda sin duna Chogogo Dive& Beach Resort e pèrmit ku nan a pidi, si nan kumpli ku e kondishon adishonal pa sigurá ku no ta posibel pa santu di e bich resultá den laman. Pa logra esaki lo mester adaptá e muraya pa wanta e santu ku ya kaba nan a konstruí. Ta mantené e multa imponé a base di e konstatashon ku efektivamente a basha santu na un momentu ku no a otorgá pèrmit pa esei.
Pa loke ta trata su konseho Entidat Públiko Boneiru ta basa su mes riba ordenansanan lokal i nashonal, entre otro e Plan di Naturalesa Boneiru i e Plan di Maneho pa Naturalesa i Medio Ambiente Hulanda Karibense. Ademas, promé ku a pasa pa toma di desishon, Entidat Públiko Boneiru a pidi konseho di un partido eksterno independiente.
A hasi tambe un estudio ambiental: for di esei a resultá ku na aña 2015 a pèrmití un kontratista pa usa e mesun tipo di santu pa konstrukshon di un bich na e mesun sitio.


text:
Arkitectura
Arkitectura ta bin di Griego «apx» (arch), ku kiermen «hefe, cu tin e mando», y di «tektwv»(tekton), es decir «constructor of carpinte» Ta e termino cu kemen ciencia of diseño di e structura manera cas, oficina, misa, scol etc. Pa un persona studia arkitectura mester ta den un institucion of educacion halto.
HistoriaEditá
Antes hende tawata uza hut of cas di palo como un hogar. E casnan aki tawata simpel y smal. Pa seguridad nan tawata trah'e pega y cerca. E gran civilisacion manera Antiguo Egipto a construi tempel grandi y structura manera e piramidnan. Griego Antiguo y Romano a traha loke anos ta yama Arkitectura Clasico. E Romanonan, trahando mas cu 2.000 aña pasa, a copia e boog di e Etrusco, kende a copia e Mesopotamia. E pilar di piedra cu ta pone ariba manera hopi edificio importante, manera e Partenon na Atena.
Arkitectura Clasico ta masha formal y semper ta tene su mes segun ley. Nan ta uz'e simetria cu kiermen balansa y ta uza proporcionalidad, cu kiermen mantene e forma den cierto patron. Den tempo di Medio di Oro tawatin un sorto di ley of regla cu ta bisa si un hende ta bay traha un camber of algo otro, ta miho haci semper na banda largo 1.6 mas largo cu e otro banda cortico. Tin masha hopi Arkitectura Clasico manera con halto e boog meste ta etc. Hopi hende a siña e regla/ley aki pa hopi siglo y nan ta uz'e awe manera tawata 2000 aña pasa.
Piramid di Giza Den otro parti di mundo, manera India, e arkitectura ta famoso pa su sculptura di piedra riba tempel y luga. Hopi estilo di arkitectura tawata traha na China, Hapon, Africa, Mexico, Zuid Asia, America Central y Sur America.


text:
Fraccion di AVP a continua cu proceso pa yega na un dialogo nacional ariba temanan di precupacion comun cu ta afecta tur sector den nos comunidad. Den e ambiente di union y dialogo Fraccion di AVP a reuni cu sindicato SIMAR, ayera den oranan di anochi. Lider di partido mr. Mike Eman a enfatisa cu e reunion tabata uno fructifera, unda cu fraccion di AVP por a recohe pensamentonan y precupacionan no solamente relata na Enseñansa pero tambe relata na tema nan di precupacion nacional manera costo di bida cu ta aumenta, prioridad robes di Gabinete-Wever Croes y tambe e futuro di Aruba.
E necesidad pa re-establece dialogo den nos comunidad ta bira cada dia mas eminente. Gremionan comercial y sindical e vocifera den un carta, den forma unanime nan desaprobacion pa cu e prioridadnan robes di Gabinete Wever-Croes cu ta causando hopi daño na nos cuidadanonan.
Lider di partido mr. Mike Eman a anuncia cu conhunto cu sindacato SIMAR a repasa cifranan precupante cu ta evidencia cu nos cuidadanonan ta sufriendo y cu tin un pobresa creciente cu maestro/a nan ta mira bek den Enseñansa. Fraccion di AVP y Sindacto SIMAR ambos ta precupa pa e costo di bida cu ta aumentando. Mientras otro pais nan den Reino Hulandes ta ofrece alivio pa nan cuidadanonan, Gabinete Wever-Croes ta sigui impone mas medida. Locual a resalta ta echo cu fraccion di AVP y SIMAR a confirma e necesidad pa yega na un acuerdo nobo cu Hulanda,. Awe nos por mira pa cu falta di conocemento y capacidad pa negosha Gabinete Wever-croes a acorda un landenpakket cu unicamente ta causando hopi daño y sufrimento.
Enseñansa ta sufriendo na mal maneho y prioridad robes di Gabinete Wever-Croes. Recentiemente a wordo anuncia na directiva y cabesantenan di scolnan cu lo bay corta barbaramente den enseñansa, mientras cu ta aloca mas fundo pa otro ministerionan pa nan sigui cu nan fiesta di enrekece nan amigo y amistadnan. Lider di partido mr. Mike Eman splica cu embes di nan corta den nan luhonan y contractnan pa famia y amistad, nan ta bay corta den enseñansa y futuro di nos alumnonan. Sindacto SIMAR a indica cu e situacion ta alarmante caba y cu mas recorte lo nifica un degradacion di calidad di enseñansa. Sindicato SIMAR a comparti e situacion actual di nos enseñansa; no tin material cualifica pa suministra enseñansa, no tin suficiente maestro/a, no tin trahador nan social ni ayudo psicologico pa alumnonan cu consecuencia cu maestronan tin cu atende cu e problemanan aki. Pa ultimo a corta den salarionan di maestronan y no tin un perspectiva tampoco cu nan lo ricibi nan salario completo bek of ricibi un position legal digno mirando e esfuerso cu nan ta desplega.
Lider di partido mr. Mike Ema a subraya cu e momento aki ta importante pa crea un dialogo den nos Pais y fiha prioridadnan nobo. E mensahe cu a wordo comparti ta cu solamente den union y dialogo por cambia e direcion robes di nos Pais. Hunto nos mester bay fiha e ruta alternativa y e salida berdadero for di e crisis cu Gabinete Wever-Croes a causa y ta causando. Tin un falta di vision grandi, un negligencia grandi y prioridad robes na e momento nan aki cu nos no por tolera. Lider di partido mr. Mike Eman a enfatisa cu e ta un responsabilidad colectivo di tur gremio pa lanta para y vocifera cu Aruba merece miho. Partido AVP ta cumpliendo cu e promesa hasi pa crea un union nacional pa hunto cu tur gremio den nos comunidad, diseña e ruta alternativa cu lo crea prosperidad y Felicidad atrobe.


text:
SEMINARIO TEOLÓGIKO BEREA
"Preparando Sirbidonan Deboto pa Proklamá e Palabra di Dios"
Nos Mishon
Mishon di Seminario Bíbliko Berea komo un institushon profeshonal spiritual ta pa glorifiká Dios dor di ekipá lidernan sirbidó deboto pa proklamá e Palabra di Dios i edifiká e kurpa di Kristu den Karibe i Sur Amérika.
Nos Posishon Doktrinal
Apesar ku e Seminario Bíbliko Berea no ta mará na ningun denominashon, e Seminario aki ta fundá riba e siguiente posishonnan doktrinal:
-
E Tri-Unidat Divino.
-
E Deidat i Humanidat Kompletu di Kristu.
-
E Pèrdishon Spiritual di Henter e Rasa Humano.
-
E Morto Sakrifisial Supstituto i e Resurekshon Korporal di Kristu.
-
Salbashon pa medio di Fe so i den Kristu so.
-
E Regreso Físiko di Kristu.
-
E Outoridat i Kondishon Liber di Eror di Skritura
Nos Staff
Mallory Cijntje
Director / Faculty
MDiv, Trinity School of Apologetics and Theology
Winston Sint-Jago
Co-director / Faculty
ThM, Dallas Theological Seminary
Revani Rosalia
Techinical Director / Faculty
MA, Moody Theological Seminary


text:
Ultimo fin di siman Aruba a celebra dia di tata y tur caminda por a lesa hopi palabra bunita dedica na nos tatanan, pero con hopi nos leynan ta permiti un tata contribui na e yegada su yiu? Algun luna atras nos a yama bon bini na mi tercer yiu, e ta e yiu cu a tuma su santo pasenshi pa conoce su mama y tata pero despues di henter un dia na hospital nos no por a ta mas feliz. Mi yiu y pareha mester a keda algun dia extra den hospital pa observacion, y esaki a hasi mi pensa un bes mas ariba e derechonan un tata tin na pais Aruba ora di yama su yiu bon bini.
E trato for di con hopi un tata mag di ta cu su famia na hospital te cu e cantidad di dianan liber, cu pago, cu ta disponibel na un tata pa e soru pa y disfruta di su famia ta laga di desea. Bou di ley actual un tata por conta cu solamente dos dia liber cu pago (Articulo 1614cd), esaki por aumenta e stress riba un tata unda su famia tin mester di su contribucion y trabou ta pone presion pa e bin traha bek.
Tatanan cu kier presencia un di e experiencianan mas bunita pa un famia y alabes yuda cu tur e necesidadnan nobo di su baby recien naci, pareha, y yiunan existente no tin un manera sigur pa yega na e dianan necesario pa haci esaki. Hopi tata ta tuma dianan di vakantie of nan ta bay AO pa pasa mas tempo cu nan famia. Un cantidad creciente ta haci manera ami a haci ora mi di dos yiu a nace na December 2012 y ta tuma un “leave of absence”; esaki kiermen cu nan lo no ricibi pago pa e dianan cu nan no presenta na trabou. Den mi caso, como IT Manager, mi por a yega na un areglo cu trabou y tabata disponibel via celular y por a drecha asuntonan urgente via internet. Esaki no ta posibel pa tur hende y e status cuo ta pone nan dicidi entre trabou y famia, un hecho cu no ta husto. E vinculo entre mama y yiu ta cuminsa desaroya prome cu e yiu nace y, teniendo na cuenta e enlace entre tata y yiu, no tin un ‘suficiente tempran’ pa un tata ta involucra den e bida di su yiu. Pero kico ta e ingredientenan pa regla verlof di un tata? Logicamente e verlof lo cuminsa despues cu e proceso di e parto inicia, y esun pa ricibi e verlof lo ta e pareha di e mama…esey por ta e casa, partner registra, cohabitante, of esun cu a reconoce e yiu. Tin diferente manera pa trata e tempo cu e tata lo por haya pa e participa den e cuido di e baby na cas hunto cu e mama. E tata lo por haya un tempo liber defini, cu pago, pa e tambe participa den e cuido y responsabilidad rond di su recien naci.
E tempo defini lo mester ta un bon balans entre respet pa famia y comercio; recomendacion di e Comision Europeo ta 10 dia. Un di dos opcion ta pa, un tempo defini, e tata haya algun ora pa dia liber cu pago, un ehempel ta cuater ora pa dia; esaki a wordo proponi pa gobierno na 2013 pero nos no a tende nada mas di e ley aki. Un tercer opcion ta pa durante e verlof e tata ricibi 80% di su salario. E tercer opcion por bay en combinacion cu e prome opcion, na unda si e tempo defini ta dos siman, e tata lo haya por ehempel 100% di su salario e prome siman y si e dicidi di tuma e di dos siman lo e haya esaki paga na 80%. Asina tin diferente opcion, tur cu e proposito pa duna honor na e famia moderno unda legislacion pa e rol di un tata a keda atras.
Di e forma aki un tata lo por disfruta di su famia y e adicion nobo den e pas mereci; tatanan ta parti di e famia y merece e oportunidad pa contribui na dje.


text:
Durante un conferencia di prensa awe na Aruba Ports Authority, Minister Dangui Oduber conhuntamente cu CEO di APA sr Marc Figaroa a anuncia cu dia 13 di juli 2021 Aruba lo ricibi e barco crucero Carnival Horizon cu 2800 pasahero aborde.
Esaki sigur ta un tremendo noticia pa Aruba su Turismo y economia cu ta den pleno recuperacion. Teniendo na cuenta cu e pandemia ainda ta presente no solamente na Aruba pero mundialmente, Ministerio di Turismo a bin ta haci esfuerso for di comienso di aña pa negosha cu liñnan crucero pa yega na un acuerdo pa loke ta trata protocolnan di COVID-19 pa asina garantisa seguridad pa nos localnan. Den pleno pandemia pro activamente minister Oduber y Sr Figaroa a bishita liñanan crusero den luna di februari 2021 pa cuminsa papia y delibera riba reactivacion di barconan crusero pa Aruba. Awe nos por mira e resultadonan di esaki considerando e hecho cu Aruba ta un di e prome destinacionnan den henter caribe pa ricibi barconan crusero.
Nos ta sumamente contento cu nos por a logra convence e dos liña nan crucero cu ta Royal Caribbean y Carnival Cruiselines pa bin Aruba. Dia 9 di juni ultimo Aruba a ricibi Celebrity Cruiselines, cu a scohe Aruba como su prome destinacion desde aña pasa cu Aruba a bai den lockdown y asina mundialmente a bin un paro na Turismo Crucero. Mañan, 13 di juli aruba lo ta ricibi Carnival Horizon cu 2800 pasahero. Ta premira cu pa aña 2021 aruba lo ta ricibiendo 69 barco crucero. Esakinan sigur ta cifranan positivo pa Aruba cu ta den un aña di pandemia. Cu recuperacion di nos Turismo Crucero, APA N.V. lo tin un futuro briyante su dilanti y asina lo por continua cu desaroyo y upgrade di nos Terminal Crucero.
Den cuadro di e protocolnan relaciona cu covid-19, un ekipo cu ta consisti di APA, ATA, DVG y directie scheepvaart cu pa lunas a traha basta duro pa finalisa tur e protocolnan pa asina ambos partido esta pais aruba y liñanan crucero por a bai di acuerdo cune. Un nota importante ta e hecho cu 95% di esnan aborde ta vacuna, claro tin un porcentahe chikito cu no por ta vacuna manera entre otro muchanan. Na banda di esaki Carnival Cruiselines mes tin un cantidad limita cu eta permiti abordo di e crucero. Aruba ta y keda un destinacion preferencial di Carnival Cruiselines.
Gobierno di Aruba ta sumamente contento y agradecido cu esfuersonan haci pa APA N.V. DVG y Ministerio di Turismo pa asina logra yega un acuerdo di protocol pa asina Aruba su Turismo y Economia por sigui recupera. Minister Oduber ta sigui traha y demostra e compromiso pa trece turistanan Aruba pa keda contribui na nos crecemento economico.


text:
Kon bo ta mira altar?
Dios a bisa Moises i e saserdotenan pa inisiá e obra di Dios i traha un altar. Dios a duna e òrdu na Moises pa traha e tabernákulo, Altar di Kima Sensia i Altar pa Sakrifisio, ademas di e Altar pa adorá Dios. Esaki Dios a hasie dia ku el a pidi Moises subi e seru santu pa Dios por a dune e direkshon aki.
Eksodo.. Versikulo 27 .. Kapitulo 1/té 27
No tabata direkshon di hende, no tabata direkshon di niun pastor i di niun iglesia, pero si e direkshon di Dios mes, pa asina traha un altar.
Ripará kon ta Dios mes a duna tur instrukshon pa traha e Altar, for di kua material mester a usa te ku e skalchi i piedranan presioso i e brons ku mester a usa. Esaki ta pa bo mira ku Altar no ta un kreashon di hende pero sí di e propio Dios.
Awendia no ta tur lugá òf kongregashonnan tin e kondishon pa por traha unu manera Dios ta indiká, pero ora e Altar wòrdu konsagrá na Dios, mediante di e fe e ta pasa ta e mesun altar ku Dios a deseá i diseñá den pasado, i mediante e fe, e ta konsideré i asepté!
Dimes pa un ser humano, fisikamente e altar lo ta hopi diferente. Pero pa Dios, for di ora e Altar a wòrdu konsagrá i entregá pa E, e ta un lugá bendishoná!
Pa e motibu ei, awendia nos por yega na e altar di e Dios Berdadero i ofresé ofrenda, sakrifisio i asta nos bida mes, i asina nos por tin e siguridat ku nos lo risibí un respuesta, pues nada ku wòrdu poné riba e Altar di Dios lo no ta pòrnada. Altar ta atsorbé, fortalesé i tranformá!
No duda mas, yega na e Altar trahá pa e propio Dios i entregá tur bo ser i bida kompletu i sigur ku lo tin un transformashon, pa chikí ku e por ta, i e lo wòrdu sembrá den di bo.


text:
Departamento Recurso Humano (DRH) ta informa cu VUT 2021 (Ley pa Retiro Boluntario) a habri oficialmente.
E VUT 2021 lo tin un duracion di maximo 3 aña. Personal di Gobierno tin e oportunidad entre 15 di februari 2021 te cu 14 di april 2021 pa entrega un peticion pa retiro boluntario. E formulario ta disponibel digitalmente na tur departamento, como tambe cerca e service desk di DRH.
E ultimo fecha pa baha cu VUT ta 1 december 2021. Conforme e ley vigente, e Beoordelingscommissie VUT lo evalua tur peticion y tuma un decision riba esaki.
Lo tin mas informacion den transcurso di e dianan venidero.
Pa mas informacion por yama DRH na (297) 522-9999, of manda un e-mail na [email protected]


text:
Fundashon Favela Street di Rocky Hehakaija ta presentá dos pelíkula kòrtiku
Fundashon Favela Street ta presenta djasabra aki 23 di April e estreno festivo na The Movies Otrobanda. E dokumentario ‘É KOSECHA’ ta bai over Favela Street na Korsou i ‘A WEST SIDE STORY’ ta bai over Favela Street na Amsterdam. De dokumentarionan ta bai over di e forsa, energia i imapkto ku Favela Street (e fundashon di Rocky Hehakaija) ta hasi. Tambe un bista mas profundo di e programa ku e hobenan a partisipá na dje ta wordu duná.
Tokante di e dos mini dokumentario
E prome dokumentario ‘ A WESTSIDE STORY’ ta mustra e forsa, energia i impakto di e programa di Favela Street na Amsterdam West. Tur djaluna un grupo di mucha muhe hoben ta haña les di trainers femenino. Hopi di e trainers nan aki tin un background di topsport. Favela Street ta ofrese e partisipantenan un safe space kaminda nan por ta nan mes, pasa pret, desaroyá nan mes i diskubri e mundu pafó di Amsterdam West. Algu ku no ta ‘vanzelfsprekend’ pa e mucha muhe nan aki.
Tambe bo ta siña Rocky ku a funda Favela Street i ta mustra dikon ta asina nesesario.
“Het is voor veel jongeren niet vanzelfsprekend dat je in een positief positieve stimulerende
omgeving opgroeit. Bij Favela Street laten we jongeren voelen en inzien dat ze veel meer
kunnen dan ze ooit hadden gedacht.” – Rocky Hehakaija
E dokumentario prinsipal ‘É KOSECHA’ ta konta e historia di tres hoben yu’i Korsou ku ta parti di e programa di Favela Street Korsou. Rogier di Fuik, Stephanie di Monte Verde i Riesmarly Tokaay di Marchena. E dokumentario ta duna un bista uniko i autentiko di e bida di e hobenan aki den nan bida diario na Korsou. Nan ta lantá den barionan kaminda tin di haber di eksklushon social. Dor di e bario, koló, genero of preferensha seksual nan ta haña menos chens pa saka e mihó di nan mes. E programa a start na komienso di aña 2019. E dokumentario ta e delaster fase di e programa aki. E grupo tabata huntu 2,5 añ.
Tokante di Favela Street
Loke a kuminsa na 2014 komo un inisiativa di futbol den e favela nan na Rio de Janeiro, a krese bira un programa di desaroyo personal basá riba investigashon sientifiko ku projekto na Haïti, Lesbos, Curaçao, Hulanda i pronto tambe Soedan. Nos mishón ta pa krea un generashon nobo di rolmodel tur kaminda na mundu dor di duna hoben e chèns pa jega mas leu i ofresé un futuro mihó.
Nos programa ta dirigí na hoben ku tin di haber ku eksklushon sosial. Kaminda nan a lanta of ta biba hopi bia ta wordu indiká komo barrio di menos rekurso. Eigenlijk komunidat ta bisa “NO” di antemano anto esaki tin un impakto enorme riba nan mindset i autoestima. Ku Favela Street e hobenan ta diskubri ku nan tin mag di soña i logra lokual nan ke. Nan ta desaroya i krese bira un generashon nobo di rolmodel ku ta trese un kambio I impakto positive den nan komunidat.
Tokante di Rocky Hehakaija
Rocky Hehakaija ta e fundadó di Favela Street. E ta e prome hende muhe ku su mes ‘character’ den e wega popular: FIFA 20 anto Rocky a gana Wie is de Mol di e edishon 21. Despues di un leshon grave na su rudia e la disidi ku su 22 añ pa huze futbol komo instrument. E base di tur programa di Favela Street ta futbol, pero e desaroyo di e hobenan ta bai mas leu ku e plenchi di futbol.


text:
A tira liña riba Adjatay pa bai O’Vega bèk
TUR loke ku TRENDSZ a publiká durante di e último dianan aki ta kuadra ku e realidat di farándula aktual, rumornan di kaya i moveshonnan ku TA tumando lugá tra’i porta será. Nos tin komprenshon ku sí ta muchu prematuro pa sali konfirmá- laga nos bisa ku tempu ta e mihó maestro.
TRENDSZ a risibí informashon ku a tira liña riba Adjatay pa e bandoná agrupashon musikal Dreams i bai kas bèk serka O’Vega. Ainda por kòrda e dia ku a anunsiá ku ‘Pacho’ lo ta bayendo Dreams, - vershon di kaya- despues di un interkambio di palabra formal ku propietario di O’Vega, te hasta por hasi menshon ku e kosnan no a kaba dje nèchi ei.
‘Pacho’ a drenta den Dreams, i ounke e banda tabata kayente i popular e no a logra su propósito. Aunke ku pa nos mes di Trendsz e’la deklará di nunka no ta entregá. Adjatay ‘Pacho’ Denisia ta un intérprete formidabel, den Festival di Tumba, den Karnaval i tambe den Seú i kualke otro temporada di aña.
Axel Pikero, di otro banda ta un tremendo areglista, un kompositor sin límite ku un agrupashon musikal ku tabata den tòp di popularidat den su promé añanan di eksistensia. Dreams a pone basta estrago, ta di spera ku nan lo por permanesé den farándula bayendo e mia èkstra.
Tabata ayera, ku TRENDSZ a risibí e informashon ku ‘Pacho’ lo a risibí un bon oferta for di O’Vega i ku e ta konsiderando fuertemente pa bai kas bèk.
Trendsz, breaking the entertainment news!


text:
Oranjestad-Diaranson Minister Otmar Oduber tabatin un conferencia di prensa pa anuncia e cambionan cu lo bay tin den gerencia di Aruba Airport Authority N.V. Aki el a anuncia oficialmente e retiro di e actual Director General Peter Steinmetz, kende lo permanece na Aruba pa asumi un reto nobo riba.
E mandatario a indica cu algun siman pasa ora a anuncia cu lo bin cambio, diferente speculacion a bin dilanti, pero awor el a haya oportuno pa hunto cu e Director General actual, Sr. Steinmetz, na un forma oficial anuncia cu entrante 1 di septemer venidero Sr. Steinmetz no lo ta ocupando e posicion ey mas.
Tambe Minister Oduber a comenta cu e idea aki tabata draai den cabez di Sr. Steinmetz pa algun luna caba y a conversa cune riba dje caminda a toca tambe e tema di su permanencia na Aruba unda cu posiblemente e lo por ta involucra den yuda Gobierno cu diversificacion di nos economia.
Papiando di Sr. Steinmetz, e mandatario a bisa cu el a siña conoce for di oposicion unda cu nan tabatin wowonan hopi skeri hopi biaha riba funcionamento di Schiphol y su rol den aeropuerto y cambionan den statuut y contrato cu tabatin den pasado. Ora Otmar Oduber a asumi posicion di Minister el a siña conoce Sr. Steinmetz di cerca y ta admiti cu den e promer lunanan e no tabata facil, pero despues a cuminsa conoce otro mas, reuni cu otro mas y conversa mas cu otro.
Sr. Steinmetz a yega Aruba na aña 2004 cu un contrato di 2 aña cu posibilidad di extension di 1 aña y awe, 10 aña despues ainda e ta na nos isla. El a forma su bida na Aruba y Minister Oduber a bisa cu ta contento di por mira e trayectoria cu tabatin den nos aeropuerto.
“Un persona cu na tur nivel pa loke ta trata nos aeropuerto, riba e parti organisatorio, riba e parti financiero y riba e parti di embeyecimento di nos aerpuerto a traha cu alma y cuerpo y por a mira cambionan grandi den aeropuerto cu nos conoce awe compara cu aeropuerto di e tempo ey”.
Riba e parti di organizacion por mira un structura completamente nobo di concesion, e core di e business di aeropuerto a wordo identifica y a wordo poni bek riba un liña. Pa e parti financiero a crea un instancia cu ta gana hopi placa, Minister Otmar Oduber a declara. El a añadi cu si mira e sumanan cu ta wordo paga na Gobierno na dividendo, por bisa cu den e ultimo 9 añanan ta papia di riba 48 miyon Florin. Tambe por mira e renovacion cu a tuma lugar cu na momento cu a tuma e decision y bisa cu aerpuerto mester bira uno mas amigabel y mas di servicio, inversionnan cuantioso a wordo haci.
Awe tin un aeropuerto cu no solamente ta funcional y financieramente solido, pero tambe ta representa nos pueblo di Aruba y e “One Happy Island” cu tanto nos ta propaganda.
A menciona cu algun luna pasa a incia un proceso pa loke ta trata e refinanciamento cu mester tuma lugar di nos aeropuerto y e inicio di un masterplan cu a wordo traha riba dje, cual a haya aprobacion di Hunta di Comisario y cu lo mester hiba nos aeropuerto den e proximo 10 pa 15 aña na e siguiente etapa di un aeropuerto moderno, un aeropuerto cu por acapara e cantidad di hende cu nos ta ricibiendo. E refinanciamento aki por ta posibel danki na e pagonan adelanta cu a wordo haci den 2013y awor ta den proceso pa crea un financiamento a largo plazo.
Minister Otmar Oduber a gradici Sr. Steinmetz pa tur e trabounan haci y a desee hopi exito den futuro cu su reto y decisionnan nobo na Aruba mes, cu el a haci su cas, su hogar. “Nos lo purba haci uso mas tanto posibel di su talentonan sigur mirando cu nos kier exporta for di Aruba e conocemento riba turismo y maneho di aeropuerto den e region aki”.
Mientras tanto a identifica e persona cu lo mester bay ocupa e posicion di guia nos aeropuerto den e siguiente fase. Minister a reuni cu e persona aki cu ta sali for di e famia di Schiphol. E tabata asocia na New York cu e operacionnan di Schiphol y den simannan nos dilanti lo wordo presenta na comunidad di Aruba.
Minister Oduber a yama bon bini na e persona cu ta bay carga e responsabilidad di nos aeropuerto bou di e structura nobo. A scohe pa un modelo identico na esun cu tin na Hulanda: 3 director bou di un director general.


text:
Tempo ta pasa…con hopi a cambia den bo bida? Prome parti di un entrevista na 2010 cu Dr. Jaime Falconi, neurologo y psichiatra.
…Hopi hende ta drumi malo… nos sa cu tin hopi cos cu no ta klop den nos bida, pero nos no ta busca yudansa…nos ta prefera di wanta e berguensa y kibra nos cabes, keda sin drumi…
Tempo ta pasa…con hopi a cambia den bo bida? Prome parti di un entrevista na 2010 cu Dr. Jaime Falconi, neurologo y psichiatra. Tanten dr. Falconi ta felismente penshona y ta duna su cooperacion riba peticion.
Dr. Jaime Falconi, neurologo y psichiatra Arubiano tin e tema aki como un punto di atencion grandi. E no ta solamente un problema serca hende grandi, pero pa hopi tempo caba e ta un fenomeno cu nos ta wak tambe serca hobennan y te hasta serca muchanan hopi chikito.
Di con?
• Pasobra nos custumbernan di biba a cambia, consecuentemente tambe nos ritmo di drumi.
Antes nos tabatin 2 of 3 canal di television. Awendia nos tin cable y dish cu un cantidad grandi di canal, 24 ora pa dia. Nos tin internet, ADSL 24 ora pa dia. Y….nos tin menos control di majornan kico nan yiunan ta hasi, ora cu lo mihor pa nan ta pa nan ta drumi. Mayornan ta traha warda, nan tin nan propio preocupacion y tempo a bira moderno. Muchanan tin hopi mas libertad cu antes, talves demasiado pa nan propio bienestar y felicidad.
• E constelacion di nos famianan a cambia. Nos tin hopi mas famia di un solo mayor. Esaki ta nifica mas obligacion riba lomba di un solo mayor. Pues tambe mas preocupacion. Mamanan cu ta lanta nan so cu nan yiu no ta un tarea facil, placa hopi bes no ta yega, yiunan ta mas rebelde. Y e mama na final di dia y prome cu e pega soño ta ocupa su mes cu e problemanan cu e mester soluciona mayan. E no tin hopi sosiego berdadero. Con bon e por drumi realmente e ora? Y bo por culp’e si e ta irita pa un periodo largo? Un situacion cu hopi biaha ta bira algo cronico, sin cu e mes ta realisa… E ta subi cama 12 or anochi, ta pega soño 1 pa 2 or madruga…Cuanto ora di soño un persona asina ta haya pa dia? Probablemente pa 5 of 6 or ya e mester ta ariba su pia pa prepara muchanan pa bay scol…
• E control social den nos comunidad a cambia. Nos ‘privacy’ ta sagrado, nos murayanan a bira hopi halto y nos no ta mete cu bida di otro. Di otro banda nos no ta preocupa cu otro mas tampoco… Ni nos ta duna otro un man asina hopi mas… Ni nos kier scucha conseho mas…nos sa cu tin hopi cos cu no ta klop den nos bida, pero nos ta prefera di wanta e berguensa y kibra nos cabes, keda sin drumi, cu busca yudansa…
• Consecuentemente nos ta cay den un circulo vicioso, cu nos curpa no ta haya e sosiego necesario…nos no ta drumi bon, nos no ta drumi suficiente y nos no ta funciona bon…pasobra nos curpa y mente no ta haya e chens pa recupera su mes… Nos mester di pildo pa drumi?
• Nos ta biba den un mundo yen di desordo. Nos kier hasi hopi cos, sali bay hopi caminda, nos kier cumpra hopi cos, nos yiunan kier hopi cos. Nos kier un television riba cada camber? Talves nos por cuminsa realisa cu tin un otro manera pa anda cu bida?
• Nos forma y orario di come a cambia. Nos ta come mucho laat, cu cuminda mucho vet. Si bo ta bay drumi cu un stoma yen, con bon esaki por juda bo pa drumi sosega?
(E ta sigi majan…)


text:
Kralendijk – Diputado James Kroon ta hopi kontentu e forma rápido i stabil ku Maurice Adriaens a atendé i desaroyá e área riba e tereno na L.V.V. “For di mas o ménos 8 aña pasa a inisiá ku e proyekto, kaminda e awa di kloaka ta yega, pa krea 12 pida tereno i laga invershonistanan lokal desaroy’é. Nan por a planta riba esaki i desaroye ku entre otro fruta i berdura pa e pueblo di Boneiru. Esaki a tuma poko tempu, i awor a yega asina leu ku tin e promé grupo di invershonista ku a pone nan mes disponibel. Nos ta hopi kontentu ku e direktor nobo di RNO i e direktor di L.V.V., kende ta Maurice Adriaens, ku a pone nan mes hopi intensivo pa a logra ku e kosnan ta kana den bon direkshon. For di momentu ku Maurice Adriaens a drenta e funshon na L.V.V., ta notabel un entusiasmo grandi serka tur hende, pa loke ta trata plantamentu na e área. Nos komo gobièrnu ta felisitá e grupo di persona, kende ta hasiendo un tremendo trabou. Tin algun tereno mas disponibel, i esnan ku ta interesá por akudí pa yega na un di e terenonan. Esaki ta e promé paso pa e hende por planta i yega na su mes fruta i berdura. Aparte di mata ta atendé ku piska tambe, pues hopi bon trabou tin i ya aya na L.V.V. . E idea ta pa bai duna e konosementu ku e hendenan tin, pa skolnan i duna kurso pa yuda tur esnan interesá pa siña planta. Esaki sigur ta un paso grandi pa Boneiru. Hopi aña tin ta papia di sembra nos propio kuminda i awor e ta den e direkshon. Pues huntu ku L.V.V., ban sigui pa nos planta i produsí nos propio kuminda na Boneiru”, diputado James Kroon a bisa.
Maurice Adriaens: ”Ta un dia históriko, pa awor loke pa hopi aña tabata planiá i deseo di diputado James Kroon bira un realidat. Ta trata di un forma di plantamentu na Boneiru, no solamente planta den kunuku, sinembargo tambe un L.V.V reorganisá. Awor riba tereno di L.V.V. a krea diferente sekshon di tereno, kaminda hende por hür e área ku nan ta deseá pa por planta riba dje. Ta trata di un área di agrikultura avansá. 6 luna pasa mi a kuminsá traha riba e proyekto i danki na RNO i diputado ku nos a logra pa por tin tereno disponibel pa otronan planta riba dje. No solamente den plantamentu di berdura, sinembargo fruta i krio di bestia. Falta hopi mas pa kaba drecha i tin espasio sufisiente. E deseo ta pa e Boneriano mes hasi uso di e posibilidat ku tin awor na L.V.V.. Tin posibilidat tambe pa finansiamentu. Tin un proseso i regla ku mester sigui, momentu ku un persona tin un pida tereno na su disposishon. E hende mester ta aktivo riba e tereno”, Maurice Adriaens a bisa.
Bonaire Daily Fresh ta e promé empresa ku a haña un di e 12 terenonan di L.V.V.


text:
Publiká riba 12 Ougùstùs 2022
WILLEMSTAD – Selebrando dia internashonal di hubentut 2022, Nashonnan Uní a proklamá ‘Solidaridat entre generashonnan’ komo tema prinsipal pa inkorporá mundialmente den maneho di paisnan asosiá. Ministerio di Desaroyo Sosial, Labor i Bienestar (SOAW) sin mas ta rekonosé importansia di e tema akí i na mes momentu ta konsiente ku pa logra esaki, mester sigurá oportunidat di desaroyo i partisipashon real di kada generashon na bienestar di nos pais.
Hubentut komo generashon di relevo den nos komunidat mester por konta ku amor, komprenshon i kooperashon di nos tur, pa e siña konosé su mes, su kapasidatnan i su talentonan. Nos hubentut mester tin espasio pa praktiká, partisipá, kai i lanta bèk den su proseso di desaroyo, konosé su personalidat, su abilidatnan i su futuro. Nos poblashon mester tin oido pa nesesidat, preokupashonnan i, spesialmente, soño di nos muchanan.
P’esei, komo minister di SOAW, entre otro enkargá ku hubentut, mi ta promové un maneho ku mester habri kaminda pa mas i mihó partisipashon di nos hubentut. Mi ke realisá mas partisipashon di hóbennan riba merkado laboral. E porsentahe di desempleo bou di nos hubentut ta indikativo pa e falta di inklushon ku ta reina den nos pais.
E proyekto ‘E hóben, e relevo’ ta dirigí riba pone esnan na kantu pará, ku ta deseá pa laborá, riba un proseso di formashon ku ta habri oportunidatnan nobo pa nan drenta un futuro deseá. Ku un aserkamentu integral na nivel di bario, mi ke mira nos barionan komo fuente di formashon i espasio di partisipashon di nos hóbennan. Barionan kaminda huntu ku SOAW ta brinda sosten sosial i emoshonal na famianan ku mester di esaki.
Mi ke sigurá ku nos komunidat ta na altura di derechinan universal di nos hóbennan i den e mes rosea mi ke konsientisá nos hubentut di nan derechinan, nan posishon kardinal den desaroyo di nos pais, awe i den futuro.
Un pabien na abo ku ta hóben, abo ku ta un di nos flornan di futuro.